Spoločný návrh ROZHODNUTIE RADY o pozícii Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členským štátmi na jednej strane a Ukrajinou na strane druhej, pokiaľ ide o prijatie odporúčania o vykonávaní programu pridruženia medzi EÚ a Ukrajinou /* JOIN/2015/0004 final */





DÔVODOVÁ SPRÁVA Vzťahy medzi EÚ a Ukrajinou sú v súčasnosti založené na tých častiach dohody o pridružení, ktoré sa predbežne vykonávajú[1], na častiach dohody o partnerstve a spolupráci (ďalej len „DPS“)[2], ktoré zostávajú v platnosti, ako aj na rámci európskej susedskej politiky. Po podpísaní politických kapitol dohody o pridružení medzi EÚ a Ukrajinou na samite EÚ 21. marca 2014 podpísali obe strany popri samite EÚ 27. júna 2014 zvyšné časti dohody – vrátane prehĺbenej a komplexnej zóny voľného obchodu (DCFTA). Dňa 16. septembra 2014 ratifikoval dohodu o pridružení ukrajinský parlament a odsúhlasil ju Európsky parlament, čím sa umožnilo predbežné vykonávanie príslušných ustanovení dohody o pridružení od 1. novembra 2014 a časti dohody o DCFTA od 1. januára 2016. S cieľom zabezpečiť, že EÚ a Ukrajina budú môcť využívať všetky výhody tejto dohody, počnúc jej čiastočným predbežným vykonávaním, prijala Rada pre spoluprácu EÚ – Ukrajina 23. novembra 2009 program pridruženia (skoršie znenie). Jeho operačná časť bola niekoľkokrát zmenená a posledná aktualizácia bola schválená na zasadnutí Rady pre spoluprácu EÚ – Ukrajina v Luxemburgu 24. júna 2013. Vzhľadom na nedávny vývoj – predbežné vykonávanie dohody o pridružení a naliehavú potrebu reforiem na Ukrajine – sa dôležitou politickou prioritou stala aktualizácia programu pridruženia tak, aby odrážal súčasný stav vzťahov medzi EÚ a Ukrajinou. Cieľom tohto programu pridruženia je pripraviť a uľahčiť vykonávanie dohody o pridružení, a to vytvorením praktického rámca, prostredníctvom ktorého možno dosiahnuť celkové ciele politického pridruženia a hospodárskej integrácie a stanovením zoznamu priorít pre spoločné úsilie podľa jednotlivých sektorov. Program pridruženia je zároveň prostriedkom na monitorovanie a hodnotenie pokroku Ukrajiny pri vykonávaní dohody o pridružení medzi EÚ a Ukrajinou, dosahovanie celkových cieľov politického pridruženia a hospodárskej integrácie, pričom sa zabezpečí dodržiavanie spoločných hodnôt a zosúlaďovanie s acquis EÚ v konkrétnych oblastiach, ako sa stanovuje v dohode o pridružení. Skutočnosť, že program pridruženia sa zameriava na obmedzenejší počet priorít, nemá vplyv na rozsah alebo mandát súčasných dialógov, ktoré prebiehajú v rámci DPS alebo v rámci iných dohôd, ani by sa ním nemalo prejudikovať vykonávanie záväzkov prijatých v rámci dohody o pridružení/DFCTA. Vysoká predstaviteľka Európskej únie pre zahraničné veci a bezpečnostnú politiku a Komisia žiadajú Radu, aby prijala pripojený návrh rozhodnutia Rady. 2015/0038 (NLE) Spoločný návrh ROZHODNUTIE RADY o pozícii Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členským štátmi na jednej strane a Ukrajinou na strane druhej, pokiaľ ide o prijatie odporúčania o vykonávaní programu pridruženia medzi EÚ a Ukrajinou RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä jej článok 217 v spojení s jej článkom 218 ods. 9, so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, (ďalej len „dohoda o pridružení“), a najmä na jej článok 463, so zreteľom na spoločný návrh Európskej komisie a vysokej predstaviteľky Únie pre zahraničné veci a bezpečnostnú politiku, keďže: (1) Dohoda o pridružení bola podpísaná 21. marca 2014 a 27. júna 2014. (2) Do nadobudnutia platnosti sa dohoda o pridružení predbežne uplatňuje v súlade s rozhodnutím Rady 2014/294/EÚ[3] z 17. marca 2014, rozhodnutím Rady 2014/668/EÚ[4] z 23. júna 2014 a rozhodnutím Rady 2014/691/EÚ[5] z 29. septembra 2014. (3) Na podporu uplatňovania dohody o pridružení sa strany dohodli rokovať o programe pridruženia, ktorý by mal obsahovať zoznam priorít pre spoločné úsilie podľa jednotlivých sektorov. (4) Zmluvné strany sa dohodli na programe pridruženia, ktorý pripraví a uľahčí vykonávanie dohody o pridružení a ktorý bude musieť prijať Rada pre pridruženie zriadená dohodou o pridružení. (5) Pozíciu Únie o prijatí odporúčania o vykonávaní programu pridruženia medzi EÚ a Ukrajinou, ktorá sa má prijať v Rade pre pridruženie, musí prijať Rada, PRIJALA TOTO ROZHODNUTIE: Článok 1 Pozícia Únie v rámci Rady pre pridruženie zriadenej Dohodou o pridružení medzi Európskou úniou, Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o vykonávanie programu pridruženia medzi EÚ a Ukrajinou, vychádza z návrhu odporúčania Rady pre pridruženie pripojeného k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 161, 29.5.2014, s. 1; Ú. v. EÚ L 287, 20. 9. 2014, s. 1; [2] Ú. v. ES L 49, 19. 2. 1998, s. 1; [3] Ú. v. EÚ L 161, 29.5.2014, s. 1. [4] Ú. v. EÚ L 278/1, 20.9.2014, s. 1. [5] Ú. v. EÚ L 1, 3.10.2014, s. 1. PRÍLOHY k spoločnému návrhu na ROZHODNUTIE RADY o pozícii Únie v rámci Rady pre pridruženie zriadenej dohodou o pridružení medzi Európskou úniou, Európskym spoločenstvom pre atómovú energiu a ich členským štátmi na jednej strane a Ukrajinou na strane druhej, pokiaľ ide o prijatie odporúčania o vykonávaní programu pridruženia medzi EÚ a Ukrajinou PRÍLOHA 1 Návrh ODPORÚČANIE týkajúce sa vykonávania programu pridruženia EÚ – Ukrajina RADA PRE SPOLUPRÁCU EÚ A UKRAJINY, so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, (ďalej len „dohoda o pridružení“), a najmä na jej článok 463, keďže: (1) Podľa článku 463 dohody o pridružení má Rada pre pridruženie právomoc prijať odporúčania, ktoré považuje za vhodné na účely dosiahnutia cieľov dohody. (2) Podľa článku 476 dohody o pridružení prijmú zmluvné strany akékoľvek všeobecné alebo osobitné opatrenia potrebné na splnenie záväzkov vyplývajúcich z dohody o pridružení. (3) Do nadobudnutia jej platnosti sa dohoda o pridružení predbežne vykonáva v súlade s rozhodnutím Rady 2014/294/EÚ[1] zo 17. marca 2014, rozhodnutím Rady 2014/668/EÚ[2] z 23. júna 2014 a rozhodnutím Rady 2014/691/EÚ[3] z 29. septembra 2014. (4) Zmluvné strany dohody o pridružení sa dohodli na znení programu pridruženia, ktorého cieľom je pripraviť a uľahčiť vykonávanie dohody o pridružení prostredníctvom vytvorenia praktického rámca, ktorý má pomôcť dosiahnuť hlavné ciele politického pridruženia a hospodárskej integrácie. (5) Program pridruženia má dvojaký cieľ: stanoviť konkrétne kroky s cieľom zabezpečiť, aby si zmluvné strany plnili svoje povinnosti, ktoré im vyplývajú z dohody o pridružení, a poskytnúť širší rámec pre ďalšie posilnenie vzťahov medzi EÚ a Ukrajinou s cieľom dosiahnuť významný stupeň hospodárskej integrácie a prehĺbiť politickú spoluprácu v súlade s celkovými cieľmi dohody o pridružení, PRIJALA TOTO ODPORÚČANIE: Jediný článok Rada pre pridruženie odporúča stranám dohody vykonať program pridruženia EÚ – Ukrajina uvedený v prílohe do tej miery, do akej takéto vykonanie smeruje k dosiahnutiu cieľov Dohody o pridružení medzi Európskou úniou, Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej. V […] Za Radu pre pridruženie predseda PRÍLOHA 2 PRÍLOHA 2 Program pridruženia EÚ – Ukrajina s cieľom pripraviť a uľahčiť vykonávanie dohody o pridružení I. Strategická časť Európska únia a Ukrajina (ďalej len „zmluvné strany“) uznávajú, že sa kontext ich vzťahov výrazným a pozitívnym spôsobom zmenil. Vzťahy medzi EÚ a Ukrajinou sú v súčasnosti založené na tých častiach dohody o pridružení, ktoré sa predbežne vykonávajú, na tých častiach dohody o partnerstve a spolupráci (ďalej len „DPS“), ktoré zostávajú v platnosti, ako aj na rámci európskej susedskej politiky. Zmluvné strany ďalej vypracovali aj začali realizovať akčný plán liberalizácie vízového režimu, ktorého úspešné plnenie je základným prvkom podporujúcim politické pridruženie a hospodársku integráciu Ukrajiny s Európskou úniou stanovenú v dohode o pridružení, menovite výrazné zlepšenie mobility a medziľudských kontaktov. Zmluvné strany začali rokovania o dohode o pridružení v roku 2007, a o prehĺbenej a komplexnej zóne voľného obchodu (ďalej len DCFTA), ktorá by bola neoddeliteľnou súčasťou uvedenej dohody, v roku 2008. Rokovania o dohode o pridružení boli zavŕšené 19. decembra 2011 a táto dohoda bola parafovaná 30. marca 2012 a 19. júla 2012 bola nasledovaná časťou dohody o DCFTA. Po podpísaní politických kapitol dohody o pridružení medzi EÚ a Ukrajinou na samite EÚ z 21. marca 2014, podpísali obe strany zvyšné časti dohody – vrátane prehĺbenej a komplexnej zóny voľného obchodu (DCFTA) – popri samite EÚ z 27. júna 2014. Dňa 16. septembra 2014 ratifikoval dohodu o pridružení ukrajinský parlament a súhlas udelil aj Európsky parlament, čím sa umožnilo predbežné vykonávanie príslušných ustanovení dohody o pridružení 1. novembra 2014 a časti DCFTA 1. januára 2016. Treba prijať opatrenia na zabezpečenie toho, aby zmluvné strany mohli v plnej miere využívať výhody, ktorá táto dohoda prináša, a to už od momentu začatia jej čiastočného predbežného vykonávania. Cieľom tohto programu pridruženia je pripraviť a uľahčiť vykonávanie dohody o pridružení, a to zriadením praktického rámca, prostredníctvom ktorého možno dosiahnuť všeobecné ciele politického pridruženia a hospodárskej integrácie, a uvedením zoznamu priorít spoločnej práce podľa jednotlivých sektorov. Skutočnosť, že sa program pridruženia zameriava na obmedzený počet priorít, by nemala mať vplyv na rozsah alebo mandát dialógov, ktoré sa v súčasnosti vedú v rámci dohody o partnerstve a spolupráci, iných príslušných dohôd alebo viacstrannej úrovne Východného partnerstva, ako aj na rozsah alebo mandát dialógov, ktoré sa budú viesť v rámci dohody o pridružení; predovšetkým by ňou nemalo byť dotknuté vykonávanie záväzkov prijatých na základe dohody o pridružení/DCFTA, keď nadobudne platnosť alebo sa začne predbežne vykonávať. II. Zásady, nástroje a zdroje na vykonávanie programu pridruženia Vykonávanie programu pridruženia sa bude riadiť týmito spoločnými zásadami: · program pridruženia je praktický nástroj zameraný na prípravu a uľahčenie úplného vykonávania dohody o pridružení medzi EÚ a Ukrajinou, ako aj na dosiahnutie celkových cieľov, ktorými sú politické pridruženie a hospodárska integrácia, · priority činností programu pridruženia dopĺňajú povinnosti zmluvných strán vykonávať predbežne vykonávané časti dohody o pridružení medzi EÚ a Ukrajinou a vykonávať všetky jej ustanovenia, keď vstúpi do platnosti, ako aj na konsolidáciu spoločného chápania opatrení potrebných na ďalšie prehĺbenie politického pridruženia a hospodárskej integrácie zo strany zmluvných strán, · priority činností programu pridruženia by sa mali vymedziť vzhľadom na štruktúru inštitucionálneho rámca, ako sa uvádza v dohode o pridružení medzi EÚ a Ukrajinou, uznávajúc príslušné povinnosti a zodpovednosť každého orgánu, najmä pokiaľ ide o parlamentný asociačný výbor a platformu občianskej spoločnosti, · program pridruženia by sa mal vykonávať pri plnom dodržiavaní zásady transparentnosti, zodpovednosti a inkluzívnosti, · pričom do vykonávania programu pridruženia musia byť zapojené obe zmluvné strany, · cieľom programu pridruženia je prostredníctvom postupného vykonávania praktických opatrení o dosiahnuť hmatateľné a stanovené výsledky, · zmluvné strany uznávajú význam podpory dohodnutých priorít pomocou primeraných a dostatočných politických, technických a finančných prostriedkov, a · tento program pridruženia je hlavným nástrojom na monitorovanie a hodnotenie pokroku Ukrajiny pri vykonávaní dohody o pridružení medzi EÚ a Ukrajinou, ako aj na monitorovanie a hodnotenie dosiahnutia celkových cieľov politického pridruženia a hospodárskej integrácie vo všeobecnosti, najmä pokiaľ ide o výsledky Ukrajiny pri zabezpečovaní dodržiavania spoločných hodnôt, a pri procese dosahovania konvergencie s EÚ v politickej, hospodárskej a právnej oblasti. Vykonávanie programu pridruženia bude predmetom časti ročných správ, monitorovania a hodnotenia. Dosahovaný pokrok bude predmetom preskúmavania v rámci štruktúr zriadených na základe dohody o pridružení, dohody o partnerstve a spolupráci alebo iných relevantných dohôd. V tomto procese sa zmluvné strany budú snažiť dosiahnuť, pokiaľ je to možné, spoločné hodnotenie ročného pokroku. Európska únia bude podporovať Ukrajinu pri plnení cieľov a priorít stanovených v programe pridruženia. Na tento účel použije všetky zdroje dostupné v rámci podpory EÚ, poskytne odborné znalosti a poradenstvo, umožní výmenu najlepších postupov a know-how vrátane poskytnutia poradenstva a štruktúrovaného procesu aproximácie s acquis EÚ, a podporí budovanie kapacít a posilňovanie inštitucionálneho rámca. V tejto súvislosti by mala Ukrajina plne využiť úlohy poradenskej misie EÚ pre reformu sektora civilnej bezpečnosti v rámci celkového príspevku EÚ k reformnému procesu. Takisto bude podporovať získanie podpory pre Ukrajinu od ďalších partnerov, ako aj koordináciu podpory. Európska únia použije svoje príslušné finančné nástroje s cieľom napomôcť vykonávanie programu pridruženia. Program pridruženia však nie je dokument pre finančné plánovanie, a ani nenahrádza finančné plánovanie vykonávané zmluvnými stranami. Európska únia poskytne Ukrajine podporu v kontexte všeobecných priorít pomoci, a to v súlade s viacročným plánovaním v rámci nástroja európskeho susedstva (ďalej len „ENI“) ako súčasť celkového objemu finančných prostriedkov určených pre Ukrajinu a v plnom súlade s príslušnými vykonávacími pravidlami a postupmi, pokiaľ ide o vonkajšiu pomoc EÚ. V období rokov 2007 – 2013 vyčlenila EÚ 1,0056 miliardy EUR na dvojstrannú pomoc Ukrajine, ktorá sa zameriava predovšetkým na podporu rozvoja demokracie a dobrej správy vecí verejných, podporu regulačnej reformy a budovanie administratívnych kapacít, na podporu rozvoja infraštruktúry (národný indikatívny program na roky 2007 – 2010) a dobrej správy vecí verejných a právneho štátu, na uľahčenie vstupu dohody o pridružení medzi EÚ a Ukrajinou vrátane DCFTA do platnosti a na udržateľný rozvoj (národný indikatívny program na roky 2011 – 2013). Niekoľko projektov financovaných v rámci tohto rámcového programu sa stále realizuje. Orientačné rozdelenie finančných prostriedkov dvojstrannej pomoci Ukrajine v období rokov 2014 – 2020 sa pohybuje od 828 miliónov EUR do 1,013 miliardy EUR. Ako ostatné krajiny v rámci ENI môže aj Ukrajina využívať dodatočné finančné prostriedky pridelené v rámci programu. V roku 2014, v reakcii na rýchlo sa meniace udalosti na Ukrajine a naliehavú potrebu mobilizovať značnú pomoc s cieľom prispieť k stabilizácii a rozvoju krajiny, prijala EÚ osobitné opatrenia vo výške 365 miliónov EUR vrátane zmluvy o podpore konsolidácie štátu vo výške 355 miliónov EUR a programu podpory občianskej spoločnosti vo výške 10 miliónov EUR. V roku 2015 by sa prípadné osobitné opatrenia mohli zamerať na rozvoj súkromného sektora a ozdravné činnosti. Dvojstranná pomoc EÚ by sa mala, v závislosti od situácie na mieste, zahrnúť do jednotného rámca podpory ako výsledok nadchádzajúceho viacročného programovania na obdobie rokov 2016 – 2017. Občianska spoločnosť, najmä platformy občianskej spoločnosti EÚ a Ukrajiny, ako aj parlamentný asociačný výbor sa budú povzbudzovať v sústredení svojich monitorovacích aktivít na program pridruženia. Tento program pridruženia sa môže zmeniť alebo aktualizovať na základe súhlasu Asociačnej rady EÚ a Ukrajiny. III. Operatívna časť 1. Krátkodobé priority činnosti Výbor pre pridruženie zriadený podľa dohody o pridružení bude definovať priority pre opatrenia a poskytovať usmernenia pre vykonávanie programu pridruženia v súlade s ustanoveniami uvedenými v oddiele III 8. V rámci priorít programu pridruženia by sa mali prioritne riešiť tieto krátkodobé reformné opatrenia: · Ústavná reforma Opätovné naštartovanie ústavnej reformy prostredníctvom inkluzívneho a participatívneho procesu vrátane aktívnych konzultácií s občianskou spoločnosťou a v súlade s odporúčaniami Benátskej komisie a vrátane legislatívnych opatrení na zmenu ústavy, ktoré by umožnilo decentralizačnú reformu a reformu súdnictva, · Volebná reforma Podniknúť kroky na harmonizáciu volebných právnych predpisov prostredníctvom zjednotenia a reformy financovania politických strán vrátane štátneho financovania. Toto by malo pripraviť prostredníctvom inkluzívneho a participatívneho procesu v súlade s odporúčaniami OBSE/ODIHR, GRECO a Benátskej komisie, pričom za prvoradú prioritu sa v súvislosti s miestnymi voľbami plánovanými na druhú polovicu roka 2015 považuje revízia zákona o voľbách do miestnych samospráv, · Prevencia a boj proti korupcii Preukázať skutočný pokrok v boji proti korupcii, a to aj prostredníctvom vykonávania komplexného protikorupčného právneho balíka prijatého 14. októbra 2014, pričom začať sa má vytvorením a zabezpečením účinného fungovania tak Národného protikorupčného úradu, ako aj Národnej agentúry pre prevenciu korupcie, · Reforma súdnictva Prijať ďalšie opatrenia na reformu súdnictva, najmä prijatím, v súlade s európskymi normami a v úzkej spolupráci s Radou Európy/Benátskou komisiou, Stratégie reformy súdnictva vrátane podrobného a komplexného plánu vykonávania, · Reforma verejnej správy Začať komplexnú reformu verejnej správy, a to najmä štátnej služby a služby v miestnych samosprávnych orgánoch zameranú na európske zásady verejnej správy, a to aj prostredníctvom dokončenia a prijatia návrhu zákona o reforme civilnej služby, · Deregulácia Znížiť regulačnú záťaž pre podniky a najmä MSP prostredníctvom znižovania počtu povolení a licencií, · Reforma verejného obstarávania Zlepšiť transparentnosť a konkurencieschopnosť v oblasti verejného obstarávania. Zosúladiť zoznam výnimiek v oblasti verejného obstarávania so smernicami EÚ o verejnom obstarávaní. Zabezpečiť súťažné obstarávanie a prístup k informáciám týkajúcim sa verejného obstarávania, a to najmä verejným podnikom, · Daňová reforma vrátane vrátenia DPH Podniknúť kroky na zlepšenie účinnosti daňovej správy, aj pokiaľ ide o vrátenie DPH, aby sa zabezpečilo včasné riešenie všetkých uznaných žiadostí o vrátenie DPH a zabránenie akejkoľvek diskriminácii, · Externý audit Na základe nedávnych reforiem pokračovať v rozvíjaní externého auditu s cieľom posilniť systém bŕzd a protiváh, · Reforma odvetvia energetiky V súlade s tretím energetickým balíkom urýchliť oddelenie a reštrukturalizáciu spoločnosti Naftogaz, prijať zákon o novom regulačným orgáne pre plyn, elektrickú energiu a služby a predložiť na konzultácie s EÚ návrhy zákonov o trhu s plynom a elektrickou energiou. 2. Politický dialóg 2.1 Demokracia, právny štát, ľudské práva a základné slobody, Zmluvné strany sa dohodli, že budú pokračovať v dialógu a spolupracovať s cieľom posilniť dodržiavanie demokratických zásad, zásad právneho štátu a dobrej správy vecí verejných, ľudských práv a základných slobôd vrátane práv osôb patriacich k národnostným menšinám, ako sú zakotvené v základných dohovoroch OSN a Rady Európy a súvisiacich protokoloch. Takýto dialóg a spolupráca sa bude týkať týchto oblastí: i) posilnenie stability, nezávislosti a účinnosti inštitúcií, ktoré sú zárukou demokracie a právneho štátu a najmä: · vykonávať a dokončiť inkluzívny a transparentný proces ústavnej reformy vrátane účinných konzultácií s občianskou spoločnosťou a inými zainteresovanými stranami zameraný na ďalší rozvoj ústavného systému s účinným systémom bŕzd a protiváh, ako aj na zaistiť decentralizačnú reformu a reformu súdnictva, a to so zreteľom na príslušné odporúčania Benátskej komisie, · posilniť fungovanie miestnej a regionálnej samosprávy, a právneho statusu služby v miestnych samosprávnych orgánoch, a to aj prostredníctvom decentralizačnej reformy delegujúcej významné právomoci a súvisiace finančné prostriedky, a to v súlade s príslušnými normami stanovenými v Európskej charte miestnej samosprávy, · zlepšiť a harmonizovať všetky volebné právne predpisy prostredníctvom ich zjednotenia, zlepšiť ďalšie súvisiace právne predpisy, a to najmä zákony o referende a o ústrednej volebnej komisii a právne predpisy o financovaní politických strán (vrátane štátneho financovania) prostredníctvom inkluzívneho a participatívneho procesu, a to v súlade s odporúčaniami OBSE/ODIHR a skupiny GRECO, · úzko spolupracovať pri zosúlaďovaní právneho rámca ukrajinskej občianskej služby s európskymi zásadami verejnej správy a posilnení kapacít verejnej správy na Ukrajine na základe posúdenia SIGMA vrátane účinného riadenia verejných financií, boja proti korupcii a reformy verejnej služby, · pomôcť zabezpečiť, aby sa v plnom rozsahu dosiahol mandát ombudsmana, a to vrátane vykonávania jeho/jej činnosti v regiónoch a podpora jeho/jej spolupráce s európskymi inštitúciami a sieťami pre ľudské práva. Pre túto prioritu budú relevantné zásady, ktoré sa vzťahujú na status vnútroštátnych inštitúcií („parížske zásady“)[4]. ii) zabezpečenie nezávislosti, nestrannosti, odbornosti a efektívnosti súdov, prokuratúry a orgánov presadzovania práva, ktoré by mali byť zbavené korupcie, politických či akýchkoľvek iných nenáležitých zásahov, · prijať ďalšie opatrenia na reformu súdnictva, najmä prijať, v súlade s európskymi normami a v úzkej spolupráci s Radou Európy/Benátskou komisiou, Stratégiu reformy súdnictva vrátane podrobného a komplexného plánu vykonávania, a to najmä s cieľom: – vykonávať ukrajinský zákon „o prokuratúre“ a prijať všetky potrebné organizačné a právne opatrenia na zabezpečenie súladu činnosti prokuratúry s európskymi normami, – zabezpečiť účinné fungovanie Vysokej súdnej rady, – prijať a vykonávať zákon o justičnom systéme a postavení/statuse sudcov, · prijať príslušné opatrenia na reformu polície vrátane zmien trestného poriadku a iných právnych aktov súvisiacich s prijatím rámcových právnych predpisov týkajúcich sa fungovania polície, v úzkej spolupráci s Radou Európy/Benátskou komisiou posilniť odbornú prípravu sudcov, súdnych úradníkov a prokurátorov, ako aj podporného personálu a zamestnancov orgánov presadzovania práva, · účinne vykonávať a presadzovať občianske, trestné a administratívne predpisy a ich zodpovedajúce procesné predpisy založené na európskych normách, · poskytnúť potrebné zdroje na účinné vykonávanie nového trestného poriadku a právnych predpisov o advokátoch, · rozvíjať a vykonávať reformu sektora civilnej bezpečnosti založenú na zásade právneho štátu, demokratickej správy vecí verejných, zodpovednosti a dodržiavania ľudských práv, s pomocou a v plnej súčinnosti s poradnou misiou EÚ na Ukrajine (EUAM), okrem iného prostredníctvom vytvorenia prístupného, zodpovedného, efektívneho, transparentného a profesionálneho policajného zboru, zabezpečiť výkon policajných úloh so zreteľom na dodržiavanie práv, využívanie poznatkov; boj proti trestnej činnosti vrátane počítačovej kriminality. iii) Zabezpečiť dodržiavanie ľudských práv a základných slobôd prostredníctvom komplexnej spolupráce v oblasti ochrany ľudských práv a základných slobôd, ktoré by zahŕňalo tak individuálne prípady, ako aj otázky týkajúce sa nástrojov medzinárodného práva v oblasti ľudských práv. Táto spolupráca zahŕňa okrem iného: · prijatie a vykonávanie národnej stratégie a akčného plánu na zabezpečenie súladu ukrajinských opatrení na riešení svojich medzinárodnými záväzkov a politických priorít v oblasti ľudských práv. a) Podpora vykonávania medzinárodných a regionálnych noriem v oblasti ľudských práv · včasné vykonávanie všetkých rozsudkov Európskeho súdu pre ľudské práva a podpora vývoja judikatúry súdu ako významného zdroja medzinárodného práva v oblasti ľudských práv, s podporou EÚ, ako aj posilnenie preventívnych funkcií a funkcií dohľadu vládneho zástupcu pre Európsky súd pre ľudské práva s cieľom zabezpečiť účinné vykonávanie rozsudkov Súdneho dvora, · vykonávanie odporúčaní Rady Európy týkajúcich sa podmienok zaistenia a poskytovania lekárskej pomoci zadržaným osobám, · podpora povedomia o ľudských právach medzi sudcami, prokurátormi a inými orgánmi presadzovania práva prostredníctvom spoločných opatrení na zlepšenie odbornej prípravy sudcov, prokurátorov a príslušníkov orgánov presadzovania práva v oblasti ľudských práv a najmä v oblasti boja proti mučeniu a neľudskému a ponižujúcemu zaobchádzaniu, · pokračovanie vo vykonávaní Dohovoru OSN o právach osôb so zdravotným postihnutím a jeho opčného protokolu, · zabezpečenie úplného uplatňovania legislatívneho rámca v oblasti boja proti diskriminácii z akýchkoľvek dôvodov vrátane vykonávania antidiskriminačných právnych predpisov a posilnenie kapacity ombudsmana v súlade so správou o pokroku akčného plánu na liberalizáciu vízového režimu. b) Sloboda prejavu, zhromažďovania a združovania Sloboda prejavu: podpora právneho a administratívneho rámca pre uplatňovanie práva na slobodu prejavu s osobitným dôrazom na masmédiá a práva novinárov, a to najmä prostredníctvom: · spolupráce pri vypracúvaní a vykonávaní systému verejnoprávneho vysielania vrátane výmeny najlepších postupov, prijatia legislatívneho rámca a jeho vykonávania v súlade s európskymi a medzinárodnými normami, · uskutočnenia ďalších krokov na vytvorenie vyváženého prístupu volebných súperov k médiám, · · spolupráce na zachovaní podmienok potrebných na slobodnú prácu novinárov a ich ochranu pred hrozbami alebo skutočným násilím. To bude zahŕňať výmenu najlepších postupov na účinnú ochranu novinárov zo strany orgánov presadzovania práva. · Sloboda zhromažďovania: · uskutočnenie konkrétnych krokov na prijatie a úplné vykonávanie právnych predpisov týkajúcich sa slobody pokojného zhromažďovania v úzkej spolupráci s ukrajinskou občianskou spoločnosťou, OBSE/ODIHR a Benátskou komisiou a v súlade s najlepšími európskymi postupmi, · zintenzívnenie spolupráce s cieľom ďalej zvýšiť informovanosť orgánov presadzovania práva a súdov, pokiaľ ide o rešpektovanie práva na slobodu pokojného zhromažďovania, a to najmä prostredníctvom výmeny najlepších postupov, odbornej prípravy a spolupráce v oblasti legislatívnych vykonávacích predpisov. Sloboda združovania: vytváranie vhodných právnych a inštitucionálnych podmienok pre inštitúcie občianskej spoločnosti, najmä na podporu zapojenia občanov a ich účasti na verejných rozhodovacích postupoch: c) Zabezpečenie rešpektovania práv príslušníkov menšín · výmena najlepších postupov týkajúcich sa opatrení na ochranu menšín pred diskrimináciou a vylúčením v súlade s európskymi a medzinárodnými normami s cieľom rozvíjať moderný právny rámec, Vyvinúť úzku spoluprácu medzi orgánmi a zástupcami menšinových skupín, · spolupracovať na opatreniach zameraných na boj proti neznášanlivosti a rastúcemu počtu trestných činov z nenávisti (či už z dôvodu rasizmu, antisemitizmu, xenofóbie alebo homofóbie). d) Boj proti mučeniu a neľudskému a ponižujúcemu zaobchádzaniu · ďalšie posilnenie úsilia na zlepšenie právneho základu a právnej praxe v oblasti zaistenia, najmä pokiaľ ide o vyšetrovaciu väzbu a zaistenie s cieľom účinne riešiť problematiku svojvoľného zaistenia, · zlepšenie väzenských podmienok pre všetkých väzňov vo vyšetrovacej väzbe alebo po odsúdení, ako aj sprevádzania s cieľom odstrániť zlé zaobchádzanie a vykonávať odporúčania Výboru OSN proti mučeniu, a Európskeho výboru na zabránenie mučeniu, · poskytnúť potrebné zdroje na účinné vykonávanie národného preventívneho mechanizmu proti mučeniu, · vytvoriť účinný mechanizmus podávania sťažností na činnosti orgánov presadzovania práva a ich vyšetrovanie, ktoré vykoná nezávislý orgán (Štátny úrad vyšetrovania). e) Zabezpečenie rovnakého zaobchádzania · výmena najlepších postupov na zabezpečenie rovnosti mužov a žien v sociálnom a hospodárskom živote a podpora väčšej účasti žien na verejnom živote a v procese rozhodovania, · boj proti domácemu násiliu prostredníctvom podpory posilnenia legislatívneho rámca a postupov orgánov presadzovania práva v súvislosti s domácim násilím a prostredníctvom zvyšovania informovanosti a odbornej prípravy. f) Zabezpečenie rešpektovania práv detí · vykonávacie opatrenia na ochranu detí pred všetkými formami násilia a riešenie situácie zraniteľných detí a detskej chudoby vrátane opatrení v rámci záväzkov podľa Opčného protokolu k Dohovoru o právach dieťaťa o predaji detí, detskej prostitúcii a detskej pornografii s cieľom posilniť spoluprácu v oblasti predchádzania predaja, obchodovania s ľuďmi a vykorisťovania detí, · zabezpečiť primerané zdroje a posilniť úlohu ombudsmana, prijať potrebné opatrenia a monitorovať situáciu, · rozvíjať normy súdneho systému pre mladistvých v súlade s príslušnými medzinárodnými normami. g) Zabezpečenie rešpektovania práv odborových organizácií a základných pracovných noriem · posilniť úsilie aj prostredníctvom výmeny najlepších postupov na podporu plného uplatňovania práv odborov a základných pracovných noriem na základe dohovorov Medzinárodnej organizácie práce, a podporovať účinné využívanie kolektívneho vyjednávania. 2.2. Predchádzanie a boj proti korupcii · plniť príslušné odporúčania skupiny Rady Európy proti korupcii (GRECO) a OECD, · zabezpečiť primerané nadviazanie na odporúčania o boji proti korupcii uvedené v správach o pokroku vo vykonávaní akčného plánu o liberalizácii vízového režimu, · zapojiť sa do komplexného protikorupčného reformného procesu vykazujúceho hmatateľné výsledky v oblasti predchádzania a boja proti korupcii s jasne stanovenou zodpovednosťou pridelenou špecializovaným orgánom a pridelenými rozpočtovými prostriedkami na vykonávanie konkrétnych opatrení, · zabezpečiť vykonávanie protikorupčných zákonov prijatých 14. októbra 2014, najmä rýchle a účinné zriadenie oboch agentúr ustanovených na základe protikorupčných právnych predpisov a vytvoriť komplexný plán vykonávania národnej stratégie boja proti korupcii na roky 2014 – 2017, · zabezpečiť efektívne fungovanie Úradu boja proti korupcii ako špecializovanej protikorupčnej vyšetrovacej agentúry na zistenie a predsúdne vyšetrovanie závažných trestných činov korupcie, · riešiť prevenciu a boj proti korupcii na všetkých úrovniach spoločnosti, najmä korupciu na vysokej úrovni, v orgánoch presadzovania práva, colných a daňových systémoch a transparentnosť financovania prostredníctvom vypracovania etických kódexov a špecializovanej odbornej prípravy, · vykonávať právne predpisy, ktoré zavádzajú nový režim na konfiškáciu a zhabanie príjmov z trestnej činnosti v súlade s európskymi normami, · zabezpečiť transparentnosť, pokiaľ ide o majetkové priznanie a vykonávanie systému pre transparentnosť a overenie majetku politikov a verejných činiteľov, · zabezpečiť sprístupnenie informácií o konečných príjemcoch právnických osôb a o registrovaných právach na nehnuteľnosti a ich bremenách obsiahnutých v štátnom registri práv na nehnuteľný majetok, · vytvoriť podmienky na ochranu informátorov a zabezpečiť primeranú ochranu pred škodlivými účinkami, · prijať kroky potrebné na uzatvorenie dohody o spolupráci s Eurojustom, parafovanej 8. decembra 2011 a dohody o operačnej spolupráci s Europolom, · zabezpečiť transparentnosť a zodpovednosť na všetkých úrovniach, vytvoriť podmienky pre subjekty občianskej spoločnosti a nezávislé médiá na monitorovanie korupcie, · zreformovať pravidlá financovania politických strán v súlade s odporúčaniami GRECO a o postupe zbavenia imunity poslancov parlamentu pri vyšetrovaní trestných činov. 2.3. Zahraničná a bezpečnostná politika Regionálne a medzinárodné otázky, spolupráca v oblasti zahraničnej a bezpečnostnej politiky, nešírenie ZHN a odzbrojenie, predchádzanie konfliktom a krízové riadenie i) Posilnenie spolupráce v rámci oblasti SZBP: · konzultovať a koordinovať opatrenia prijaté na dvojstrannej a viacstrannej úrovni v rámci medzinárodného úsilia so spoločným cieľom nájsť udržateľné politické riešenie situácie v niektorých regiónoch Luhanska a Donecka na Ukrajine spôsobenej nezákonnými činnosťami Ruskej federácie, · podporovať prácu osobitnej monitorovacej misie OBSE, pozorovateľskej misie OBSE a akejkoľvek inej misie OBSE s cieľom podporiť prímerie a monitorovať hranice. ii) Ďalej posilňovať zbližovanie týkajúce sa regionálnych a medzinárodných otázok, predchádzania konfliktom a krízového manažmentu, spolupráca na zefektívnení viacstranných inštitúcií a dohovorov s cieľom posilniť globálnu správu a koordináciu pri boji proti bezpečnostným hrozbám a riešiť otázky týkajúce sa rozvoja: · zintenzívniť konzultácie a koordináciu prostredníctvom dostupných diplomatických a vojenských kanálov na riešenie medzinárodných otázok spoločného záujmu vrátane a najme otázok týkajúcich sa spoločných zásad medzinárodného mieru a bezpečnosti v zmysle Charty OSN, Helsinského záverečného aktu OBSE a ďalších príslušných viacstranných nástrojov, a to tiež vzhľadom na ukrajinskú prax pripojiť sa k vyhláseniam a spoločným pozíciám EÚ v oblasti SZBP, · pokračovať v dialógu o vykonávaní Európskej bezpečnostnej stratégie, · pokračovať v pravidelných konzultáciách medzi EÚ a Ukrajinou týkajúcich sa krízového manažment, · pokračovať v praxi identifikovať príležitosti pre Ukrajinu na účasť na súčasných a budúcich operáciách SBOP, a to na základe dobrých skúseností z účasti Ukrajiny na operáciách EÚ na Balkáne, ako aj na iných operáciách Európskej únie (napr. Atalanta), · ďalej uplatňovať „Sevillské“ mechanizmy pre konzultácie a spoluprácu medzi EÚ a Ukrajinou v rámci operácií krízového riadenia pod vedením EÚ vrátane pokračujúcej účasti Ukrajiny na príslušných cvičeniach krízového riadenia a odbornej príprave týkajúcej sa SBOP, · v prípade potreby zvýšiť interoperabilitu medzi ukrajinskými mierovými jednotkami a silami členských štátov EÚ prostredníctvom získaných poznatkov z príslušných operácií krízového riadenia EÚ, na ktorých sa Ukrajina zúčastnila, a prostredníctvom zapojenia ozbrojených síl Ukrajiny na vytváraní nadnárodných taktických bojových skupín EÚ, · Ukrajina a EÚ posilnia spoločné úsilie v rámci schémy 5 + 2 s cieľom dosiahnuť udržateľné vyriešenie podnesterského konfliktu v Moldavskej republike, · EÚ a Ukrajina pokračujú v spolupráci s Moldavskou republikou v otázkach hraníc, a to najmä prostredníctvom intervencií financovaných EÚ, ako je napríklad hraničná podporná misia EÚ pre Moldavsko a Ukrajinu (EUBAM), · pokračovať v konzultáciách o uplatnených sankciách zo strany EÚ, · preskúmať ďalšie konkrétne spôsoby dosahovania vyššej konvergencie v oblasti zahraničnej a bezpečnostnej politiky, · prijať opatrenia na podporu vojenskej spolupráce a spolupráce technického charakteru medzi EÚ a Ukrajinou, · podporovať a uľahčovať priamu spoluprácu v oblasti konkrétnych činností, ktoré spoločne identifikovali obe strany, medzi príslušnými ukrajinskými inštitúciami a agentúrami a orgánmi SZBP/SBOP, ako sú Európska obranná agentúra, Inštitút Európskej únie pre bezpečnostné štúdie, Satelitné stredisko Európskej únie a Európska akadémia bezpečnosti a obrany. iii) ďalej rozvíjať spoluprácu pri riešení spoločných bezpečnostných hrozieb vrátane boja proti terorizmu, nešírenia zbraní hromadného ničenia a nezákonného vývozu zbraní: · pokračovať v spolupráci v oblasti nešírenia zbraní hromadného ničenia vrátane aspektov súvisiacich s vnútroštátnym vykonávaním príslušných medzinárodných nástrojov, ako sú CWC, BTWC, NPT a režimy kontroly vývozu, · ďalej zlepšovať vnútroštátny systém kontroly vývozu, kontroly medzinárodnej prepravy tovaru súvisiaceho so zbraňami hromadného ničenia vrátane kontroly konečného použitia položiek s dvojakým použitím, na základe príslušných nariadení EÚ ďalej spolupracovať na vypracovaní vnútroštátnych zoznamov položiek s dvojakým použitím, kontrol nehmotného transferu technológií, systému kontroly vývozu vrátane prevencie a sankcií proti porušovaniu právnych predpisov v oblasti kontroly vývozu, a vplyvu na priemysel, · pokračovať v spolupráci pri boji proti obchodovaniu s jadrovými materiálmi, · pokračovať v spolupráci pri dosahovaní cieľov globálneho partnerstva G7 vo všetkých jeho aspektoch, · spolupracovať pri zlepšovaní noriem biologickej bezpečnosti a biologickej ochrany v laboratóriách, iných zariadeniach a počas prepravy nebezpečných biologických agensov, a to najmä vzhľadom na prebiehajúci dialóg o možnej spolupráci v oblasti biologickej ochrany a biologickej bezpečnosti, · spolupracovať pri posilňovaní bezpečnosti činností v kozmickom priestore prostredníctvom opatrení na budovanie dôvery, ako sa stanovuje v návrhu kódexu správania EÚ, · ďalej spolupracovať na vývoze zbraní na základe obsahu a zásad spoločnej pozície Rady 2008/944/SZBP, ktorou sa vymedzujú spoločné pravidlá upravujúce kontrolu vývozu vojenskej technológie a materiálu, ako aj pri ratifikácii a vykonávaní zmluvy o obchodovaní so zbraňami, ktorá bola prijatá na Valnom zhromaždení OSN 2. apríla 2013 a ktorá nadobudla platnosť 24. decembra 2014, · ďalej rozvíjať spoluprácu v oblasti boja proti nezákonnému obchodovaniu s ručnými a ľahkými zbraňami a ich muníciou, · spoločne riešiť bezpečnostné hrozby, ktoré predstavujú ukrajinské zásoby starej munície, okrem iného aj protipechotných nášľapných mín, vykonávať projekt likvidácie protipechotných nášľapných mín v súlade s ustanoveniami dohovoru z roku 1997 o zákaze použitia, skladovania, výroby a transferu protipechotných mín a o ich zničení (Ottawský dohovor), s finančnou pomocou EÚ. 2.4 Medzinárodný trestný súd · posilňovať spoluprácu na podporu mieru, medzinárodnej spravodlivosti a boja proti beztrestnosti, a to aj prostredníctvom ratifikácie a vykonávania Rímskeho štatútu Medzinárodného trestného súdu z roku 1998 a s ním súvisiacich nástrojov. 3. Spolupráca v oblasti spravodlivosti, slobody a bezpečnosti 3.1 Ochrana údajov · podporovať posilňovanie ukrajinského systému ochrany osobných údajov, · vykonávať legislatívny rámec a zabezpečovať vysokú úroveň ochrany osobných údajov v súlade s európskymi nástrojmi a normami, · posilňovať kapacity orgánu na ochranu osobných údajov (ombudsman) a sledovať uplatňovanie noriem ochrany údajov vo všetkých sektoroch, najmä v oblasti presadzovania práva. 3.2. Právna spolupráca · pokračovať v posilňovaní justičnej spolupráce v občianskoprávnych a obchodných veciach prostredníctvom pristúpenia a vykonávania mnohostranných dohovorov, najmä dohovorov Haagskej konferencie medzinárodného práva súkromného v oblasti medzinárodnej právnej spolupráce a súdnych sporov, ako aj ochrany detí, · pokračovať v posilňovaní justičnej spolupráce v trestných veciach prostredníctvom pristúpenia k príslušným dohovorom, a to najmä dohovorom Rady Európy, ako aj ich vykonávania, · prijať kroky potrebné na uzatvorenie dohody o spolupráci s Eurojustom, ktorá bola parafovaná 8. decembra 2011. 3.3. Spolupráca v oblasti riadenia hraníc, migrácie a azylu i) Riadenie hraníc: · ďalej posilňovať riadenie hraníc a udržať vysokú úroveň hraničných kontrol a hraničného dozoru, rozšíriť a skvalitniť pevné a mobilné kamerové systémy, · zlepšiť efektívnosť hraničných kontrol zavedením spoločných hraničných kontrol a hraničného dozoru, ako aj operačnej výmeny informácií v kontaktných miestach, · pokračovať v príprave a vykonávaní spoločnej metodológie analýzy rizík, riadenia toku spravodajských informácií a údajov a zlepšiť vykonávanie založené na produktoch určených na analýzu rizika, · zvýšiť spoluprácu medzi agentúrami a zabezpečiť prístup útvarov štátnej pohraničnej stráže do rôznych databáz obsahujúcich štatistické údaje, ako aj do databáz Interpolu, · pokračovať v spolupráci v oblasti integrovaného riadenia hraníc vrátane komplexnej podpory EÚ, ktorá budú vymedzená spoločne, · s technickou podporou EÚ pokračovať v procese vymedzovania ukrajinských hraníc v súlade s medzinárodnými normami v spolupráci s príslušnými orgánmi susedných krajín, · zintenzívniť a rozšíriť spoluprácu v rámci existujúcich pracovných podmienok medzi ukrajinskou pohraničnou strážou a agentúrou Frontex, a to najmä v súvislosti s analýzou a riadením rizík, · v kontexte pokračujúcej spolupráce Ukrajiny s Moldavskou republikou v otázkach týkajúcich sa hraníc vrátane efektívnej výmeny informácií budú Ukrajina a Európska únia, pokiaľ ide o pohyb tovaru a osôb cez spoločné hranice, pokračovať v spolupráci s Moldavskou republikou, a to najmä prostredníctvom technických trojstranných rozhovorov a podpory pomocnej hraničnej misie EÚ pri úprave mandátu misie, ktorý by zohľadňoval vývoj potrieb tejto spolupráce, · zabezpečiť rozvoj a vykonávanie ďalšej generácie stratégie integrovaného riadenia hraníc (IBM) od roku 2016, · vykonávať logistické stratégie na zabezpečenie primeraného využívania infraštruktúry, technického vybavenia, systémov IT, finančných a ľudských zdrojov. ii) Migrácia: · pokračovať v účinnom vykonávaní dohody o readmisii medzi EÚ a Ukrajinou a opatrení na opätovné začlenenie občanov Ukrajiny (vracajúcich sa dobrovoľne alebo v rámci readmisie), · presadzovať konkrétne činnosti a opatrenia, ktoré vo všeobecnosti zvýšia účinnosť a význam dohôd o readmisii, · poskytovať finančné a ľudské zdroje štátnym migračným úradom s cieľom vykonávať potrebné opatrenia a úlohy v rámci právneho rámca pre riadenie migrácie, · rozvíjať ďalšie formy a moduly odbornej prípravy, ako aj odbornej príprava úradníkov v cudzom jazyku, · posilnenie spolupráce medzi agentúrami v oblasti migrácie, pričom by sa mali vo všetkých otázkach migrácie vypracovať a zaviesť formy a mechanizmy spolupráce, · zaistenie dostatočnej infraštruktúry (vrátane zaisťovacích centier) a posilnenie zodpovedných orgánov s cieľom zaistiť efektívne vyhostenie štátnych príslušníkov tretích krajín, ktorí sa nelegálne zdržiavajú na území Ukrajiny alebo ním prechádzajú, z územia Ukrajiny, · zabezpečiť rešpektovanie ľudských práv počas zaistenia a rozvoj integračného rámca. 3.4. Azyl · praktické vykonávanie dohovoru OSN z roku 1951 o právnom postavení utečencov a jeho protokolu z roku 1967 vrátane práva na žiadosť o azyl a rešpektovania zásady „nevyhostenia“ a dohovoru OSN proti nadnárodnej organizovanej trestnej činnosti z roku 2000, ktorého cieľom je prevencia a boj proti trestnej činnosti, organizovanej alebo inej, · zabezpečiť účinné vykonávanie právnych predpisov týkajúcich sa azylu vrátane ustanovení o primeranej infraštruktúre (vrátane dočasných pobytových táborov) a rešpektovanie základných práv žiadateľov o azyl a osôb pod medzinárodnou ochranou, · zefektívniť proces rozhodovania v azylovom konaní a posilniť kapacity zodpovedných orgánov, a to najmä v oblasti konaní o azyle a podmienok prijímania žiadateľov o azyl a osôb pod medzinárodnou ochranou s cieľom zabezpečiť účinný prístup k ich právam, · zabezpečiť účinný prístup žiadateľov o azyl a osôb pod medzinárodnou ochranou ku konaniam a právam vrátane tlmočenia na hraničných priechodoch, prijímacích zariadení a regionálnych úradov, kde prebiehajú azylové konania, · zabezpečiť priebežné vzdelávanie odborníkov v oblasti azylu a migrácie vrátane sudcov a súdnych úradníkov, vládnych úradníkov a úradníkov verejnej správy, polície, príslušníkov štátnej pohraničnej stráže, psychológov a sociálnych pracovníkov. 3.5. Policajná spolupráca, organizovaná trestná činnosť a pranie špinavých peňazí i) Policajná spolupráca: · posilniť medzinárodnú operatívnu policajnú spoluprácu aj prostredníctvom vytvorenia spoločných dvojstranných alebo viacstranných vyšetrovacích skupín (okrem iného), a posilnenie cezhraničnej spolupráce prostredníctvom spoločných operácií. ii) Organizovaná trestná činnosť: · zabezpečiť vykonávanie stratégie a akčného plánu na boj proti organizovanej trestnej činnosti vrátane účinnej koordinácie medzi príslušnými orgánmi, · posilniť ochranu svedkov prostredníctvom účinného uplatňovania mechanizmov uvedených v platných právnych predpisoch, ako aj ustanovení o spolupráci bývalých členov zločineckých skupín s orgánmi presadzovania práva vrátane rokovaní o otázke vytvorenia osobitných programov na podporu a odmenu ich spolupráce. iii) Obchodovanie s ľuďmi: · vykonávať štátny sociálny program zameraný na boj proti obchodovaniu s ľuďmi vrátane účinnej koordinácie medzi zodpovednými orgánmi, · zabezpečiť účinnú ochranu obetí obchodovania s ľuďmi a posilniť procesné práva prostredníctvom systému poskytovania ochranných opatrení, · zabezpečiť dostatočné rozpočtové prostriedky na pomoc v rámci kampaní zameraných na prevenciu a ďalšie informačné a školiace programy pre štátnych zamestnancov vrátane vedúcich úradníkov, · zabezpečiť predchádzanie obchodovaniu s ľuďmi, a to aj obmedzovaním dopytu, ktorý stimuluje všetky formy vykorisťovania. iv) Boj proti nezákonným drogám: · spolupracovať na prijatí a vykonávaní národnej protidrogovej stratégie Ukrajiny (do roku 2020) a príslušného akčného plánu založeného na zásadách protidrogovej stratégie EÚ (2013 – 2020), najmä na vyváženom prístupe k znižovaniu ponuky a dopytu po drogách, · poskytovať finančné prostriedky na opatrenia zamerané na vykonávanie stratégie štátnej protidrogovej politiky, · zabezpečiť vykonávanie príslušných dohovorov OSN a Rady Európy, · zabezpečiť účinnú ochranu a pracovať na znížení dodávok nelegálnych drog, obchodu s nimi a dopytu po nich, · posilniť vyšetrovanie vykonávané generálnou prokuratúrou prostredníctvom odbornej prípravy príslušníkov polície a tajných agentov, · pokračovať v spolupráci na rozvoji vedeckej základne a nezávislého systému monitorovania drog a vo výmene informácií o nových typov drog s Európskym monitorovacím centrom pre drogy a drogovú závislosť (ďalej len “EMCDDA”), · vypracovať možnosti účasti Ukrajiny na Európskej informačnej sieti o drogách a drogovej závislosti (REITOX), ktorú organizuje EMCDDA a vypracovať vhodný plán začlenenia Ukrajiny do siete REITOX na monitorovanie drog, · zvýšiť kapacitu systému monitorovania drog na Ukrajine ako nezávislého orgánu podľa požiadaviek EMCDDA, · rozvíjať spoluprácu v boji proti nadnárodnej organizovanej trestnej činnosti vrátane boja proti obchodovaniu s ľuďmi, boja proti drogám, boja proti praniu špinavých peňazí, ako aj počítačovej kriminalite podporovaním účinnej vnútornej a vonkajšej koordinácie, spolupráce, vykonávania spoločných operácií a výmeny štatistických informácií a najlepších postupov. v) Pranie špinavých peňazí: · účinne uskutočňovať prevenciu a boj proti praniu špinavých peňazí a financovaniu terorizmu, najmä prostredníctvom: vykonávania právnych predpisov EÚ v týchto oblastiach, posilnenia spolupráce s Finančnou akčnou skupinou (FATF), Radou Európy, najmä jej výborom expertov pre vyhodnocovanie opatrení proti praniu špinavých peňazí a financovaniu terorizmu (MONEYVAL) a akýchkoľvek iných príslušných orgánov v členských štátoch EÚ, · posilnenia spolupráce medzi štátnou službou finančného monitorovania Ukrajiny (ďalej len „SFMS“) a finančnými spravodajskými jednotkami (FIU) a preskúmania na tento účel možnosti prepojenia SFMS Ukrajiny s platformami pre výmenu informácií v rámci finančných spravodajských jednotiek EÚ (v súčasnosti FIU.Net) s cieľom zvýšiť cezhraničnú výmenu informácií v boji proti praniu špinavých peňazí a financovaniu terorizmu. 3.6 Zjednodušenie vízového režimu a jeho liberalizácia · zabezpečiť úplné vykonanie zmien dohody medzi Ukrajinou a EÚ o zjednodušení postupu pri vydávaní víz a dohody medzi Ukrajinou a ES o readmisii osôb, · nabádať členské štáty, aby využívali jestvujúcu pružnosť v rámci acquis Únie s cieľom znížiť alebo zrušiť vízové poplatky v jednotlivých prípadoch, ako aj podporiť vydávanie víz na viac vstupov s dlhodobou platnosťou v súlade s ustanoveniami dohody o zjednodušení vízového režimu, · aktívne pokračovať v dialógu o vízach s cieľom zaviesť bezvízový styk medzi EÚ a Ukrajinou na základe akčného plánu EÚ a Ukrajiny o liberalizácii vízového režimu predloženého na samite EÚ – Ukrajina 22. novembra 2010 a ukrajinského národného programu na jeho vykonávanie, ktorý bol schválený prezidentom Ukrajiny 22. apríla 2011. 3.7 Situácia na východnej Ukrajine a na Kryme · efektívne vykonávať akčný plán na organizáciu kontroly hraníc na ukrajinsko-ruskej hranici a na administratívnej hranici s Krymom, · vzhľadom na súčasný konflikt zvýšiť opatrenia na budovanie kapacít ukrajinských orgánov na centrálnej aj regionálnej úrovni na i) urýchlenie registrácie osôb vysídlených v rámci krajiny a posilnenie koordinácie na rýchle poskytovanie núdzovej a dlhodobej pomoci osobám vysídleným v rámci krajiny; ii) úpravu právneho a regulačného rámca týkajúceho sa osôb presídlených v rámci vlastnej krajiny, poskytovanie humanitárnej a asistenčnej pomoci a iii) zabezpečenie prevencie a ochrany zraniteľných obetí obchodovania s ľuďmi vrátane detí. 4. Hospodárska spolupráca Zmluvné strany spolupracujú s cieľom podporiť Ukrajinu v rámci jej úsilia zameraného na vybudovanie plne funkčného trhového hospodárstva a postupného uvádzania jej politík do súladu s politikami EÚ, a to podľa usmerňujúcich zásad makroekonomickej stability, zdravých verejných financií, silného finančného systému a trvalo udržateľnej platobnej bilancie. Táto spolupráca bude zahŕňať tieto činnosti: · rozvoj kapacít Ukrajiny v oblasti makroekonomických prognóz, vrátane zlepšenia metodiky využívanej na tvorbu scenárov vývoja a monitorovanie hospodárskych procesov prostredníctvom zvyšovania kvality analýzy zameranej na faktory vplyvu a (prostredníctvom) výmeny najlepších postupov, · zaistenie nezávislosti Národnej banky Ukrajiny v súlade s najlepšími postupmi EÚ, pričom sa využijú odborné poznatky EÚ, ako aj odborné poznatky Európskej centrálnej banky (ECB), · výmena skúsenosti EÚ aj ECB v oblasti výmenných kurzov a regulácie finančného a bankového sektora a dohľadu nad týmito sektormi, a pomoc pri rozvoji a posilňovaní kapacít Ukrajiny vo všetkých týchto oblastiach, · posilnenie udržateľnosti a riadenia verejných financií zavedením fiškálnych a výdavkových reforiem a posilnenie procesu rozpočtového plánovania, predovšetkým prostredníctvom: – výmeny informácií, skúseností a najlepších postupov a iných opatrení s cieľom vypracovať strednodobý systém predpovedania/plánovania a zlepšenia presnosti makroekonomických a rozpočtových strednodobých prognóz, – výmeny informácií, skúseností a najlepších postupov na zefektívnenie a posilnenie procesu rozpočtového plánovania, realizácie a dohľadu, programového rozpočtovania a možného zavedenia fiškálnych pravidiel, a to aj prostredníctvom zavedenia obmedzení na počet revízií. – zavedenie opatrení s cieľom zlepšiť daňovú disciplínu a znížiť daňové podvody, – zlepšenie efektívnosti daňovej správy vrátane riešenia otázok vrátenia DPH, – vykonávanie národnej stratégie riadenia verejných financií a súvisiaceho akčného plánu schváleného zo strany ukrajinskej vlády v auguste 2013 so spoločnou podporou EÚ a OECD SIGMA, a vytvorenie hodnotenia verejných výdavkov a finančnej zodpovednosti (PEFA) na rok 2015, ktoré je financované Svetovou bankou, – zabezpečenie udržateľného dôchodkového systému vrátane výmeny najlepších odborných znalostí z EÚ a členských štátov EÚ v súvislosti s reformami dôchodkových systémov, – výmena informácií, skúseností na zlepšenie riadenia verejného dlhu a zlepšenie riadenia v tejto oblasti v súlade s najlepšími postupmi EÚ, vrátane zavedenia strednodobej stratégie riadenia dlhu. · Zníženie účasti štátu pri stanovovaní cien a zavedení postupov na plnú návratnosť nákladov v súlade s najlepšími postupmi EÚ, predovšetkým prostredníctvom úpravy cien verejnoprospešných služieb, pričom bude vytvorená záchranná sociálna sieť na ochranu najzraniteľnejších pred zvyšovaním cien, · ďalšie rozvíjanie pravidiel a postupov privatizácie, ktoré budú otvorené, podporujúce hospodársku súťaž a transparentné a ich vykonávanie v súlade s najlepším postupmi EÚ, · posilnenie správy a riadenia spoločností, najmä v štátnych podnikoch, vrátane reštrukturalizácie štátnych podnikov, posilnenia správy verejného majetku a preskúmania systému štátnych subvencií. 5. Obchod a záležitosti týkajúce sa obchodu V súlade s potrebou pokračovať v procese reformy a modernizácie v súlade s medzinárodnými záväzkami Ukrajiny bude pokračovať primeraná príprava včasného vykonávania hlavy IV dohody o pridružení, s prípadnou podporou EÚ, ak je to vhodné. Vzhľadom na tieto prípravy a potrebné zlepšenie podnikateľského prostredia, budú ukrajinské orgány úzko spolupracovať s podnikateľskou komunitou všeobecne. 5.1 Obchod s tovarom Zmluvné strany budú spolupracovať v záujme prípravy riadneho a včasného vykonávania ustanovení „Národného zaobchádzania a prístup na trh pre tovar“ dohody o pridružení, a to najmä prostredníctvom spoločných konzultácií, s cieľom: · vytvorenia mechanizmu stanovenia vstupnej ceny v prípade obnosených odevov a iných použitých tovarov, ktoré sú klasifikované podľa ukrajinského colného kódexu pod položkou 6309 00 00, · určenie mechanizmov na včasné vykonávanie osobitných opatrení, ktoré majú uplatňovať jednotlivé strany podľa ustanovení dohody vrátane: – ochranných opatrení v prípade vývozných ciel, ktoré má uplatniť Ukrajina, – ochranných opatrení v prípade osobných vozidiel, ktoré má uplatniť Ukrajina, – riadenie colných kvót na konkrétny tovar. 5.2 Technické predpisy o priemyselných výrobkoch, normy a postupy posudzovania zhody · Rozvoj ukrajinských právnych predpisov v oblasti technických predpisov, normalizácie, posudzovania zhody, dohľadu nad trhom, metrológie, akreditácie, a dohľadu nad trhom, pokiaľ ide o ustanovenia, ktorými sa spravuje obeh priemyselných výrobkov v súlade s acquis EÚ s cieľom postupne odstrániť prekážky obchodu medzi zmluvnými stranami. · Zavedenie dvojstranného dialógu o technických predpisoch s cieľom propagovať a podporovať: – výmenu informácií a skúseností s cieľom zlepšiť kvalitu infraštruktúry pre technické predpisy, normy, posudzovanie zhody, akreditáciu a dohľad nad trhom, – spoluprácu medzi príslušnými organizáciami v oblasti normalizácie, metrológie, akreditácie, posudzovania zhody a dohľadu nad trhom, – vytvorenie kvalitnej infraštruktúry pre oblasť normalizácie, metrológie, akreditácie, posudzovania zhody a dohľadu nad trhom, – podporu účasti ukrajinských organizácií na práci súvisiacich európskych organizácií. · Podniknutie krokov v súlade so stratégiou rozvoja systému technických predpisov do roku 2020. 5.3 Sanitárne a fytosanitárne opatrenia Vzhľadom na postupnú aproximáciu ukrajinských právnych predpisov a postupov o sanitárnych a fytosanitárnych opatreniach v oblasti potravín a krmív, zdravia rastlín, ako aj zdravia zvierat a dobrých životných podmienok zvierat s právnymi predpismi Európskej únie, bude EÚ podporovať Ukrajinu okrem iného prostredníctvom príslušných dostupných nástrojov, pri vykonávaní príslušného programu inštitucionálnych reforiem (IRP), ako aj pri: · vypracovaní komplexnej stratégie bezpečnosti potravín, ktorej cieľom je reformovanie všetkých opatrení stanovených v prílohách kapitoly dohody o pridružení, ktorá sa týka sanitárnych a fytosanitárnych opatrení (SPS), · príprave návrhov ukrajinských právnych predpisov, ktoré je ešte potrebné aproximovať, · posilnení administratívnych kapacít v týchto oblastiach prostredníctvom: – preskúmaní úloh súčasných orgánov regionálnej štátnej správy zodpovedných za sanitárne a fytosanitárne otázky s ohľadom na právne predpisy EÚ, – odbornej prípravy špecialistov príslušných ukrajinských orgánov zodpovedných za sanitárne a fytosanitárne otázky, najmä pokiaľ ide o vykonávanie aproximovaných právnych predpisov, – zosúladenia právnych predpisov v oblasti bezpečnosti potravín, zdravia zvierat a fytosanitárnych laboratórií s požiadavkami EÚ, · vytvorenia systému včasného varovania pre potraviny a krmivá, zdravie zvierat a zdravie rastlín, · podpory prevádzkovateľov potravinárskych podnikov pri vykonávaní vlastných kontrolných systémov, · organizácie informačných kampaní s príslušnými agentúrami a MVO v súvislosti s požiadavkami na vstup na trh EÚ. 5.4 Obchod so službami, právo usadiť sa a investovať Pokračovanie v efektívnom dialógu o obchode so službami podľa ustanovení dohody o pridružení. 5.5 Pohyb kapitálu a platby Pokračovanie v efektívnom dialógu v oblasti pohybu kapitálu a platieb, najmä vzhľadom na monitorovanie dodržiavania všetkých existujúcich záväzkov stanovených v dohode o pridružení. 5.6 Verejné obstarávanie Zmluvné strany budú venovať mimoriadnu pozornosť spolupráci tým, že prijmú tieto opatrenia: · rozšírenie a posilnenie spolupráce, okrem iného prostredníctvom technickej pomoci zameranej na prijatie príslušných opatrení zaisťujúcich predovšetkým, že orgán ústrednej štátnej správy zodpovedný za hospodársku politiku bude mať dostatočné administratívne kapacity na splnenie svojich úloh v súvislosti s verejným obstarávaním, · zabezpečenie toho, aby mal nezávislý orgán zodpovedný za preskúmanie (Protimonopolný výbor) dostatočné administratívne kapacity na zabezpečenie účinných prostriedkov nápravy v zmysle smernice 89/665/EHS a smernice 92/13/EHS, · začatie príprav na vytvorenie komplexného plánu vzťahujúceho sa na verejné obstarávanie, stanoveného v článku 152 dohody o pridružení, pričom sa využijú existujúce opatrenia technickej pomoci vrátane stretnutí na úrovni expertov, ak je to potrebné, · práca na ďalšej harmonizácii ukrajinských právnych predpisov v oblasti verejného obstarávania s acquis EÚ na základe stratégie pre verejné obstarávanie. 5.7 Hospodárska súťaž i) Štátna pomoc: Zmluvné strany budú spolupracovať pri vytváraní účinného systému kontroly štátnej pomoci a monitorovania na Ukrajine a vykonávať príslušný program inštitucionálnej reformy (IRP). ii) Antitrustové predpisy: Zmluvné strany budú spolupracovať s cieľom: · zvýšiť transparentnosť a predvídateľnosť politiky hospodárskej súťaže na Ukrajine vrátane uverejnenia rozhodnutí orgánu na ochranu hospodárskej súťaže v primerane krátkom termíne po ich prijatí a princípov, ktoré sa používajú na vykonávanie a presadzovanie právnych predpisov na ochranu hospodárskej súťaže, · podporovať konvergenciu právnych predpisov a postupov na ochranu hospodárskej súťaže na Ukrajine s acquis EÚ, najmä v oblasti pravidiel kontroly fúzií a zásad uplatňovaných pri vykonávaní a presadzovaní právnych predpisov o hospodárskej súťaži, · vykonávať ustanovenia uvedené v kapitole o hospodárskej súťaži dohody o pridružení (časť o DCFTA). 5.8 Duševné vlastníctvo Posilnenie spolupráce v oblasti ochrany práv duševného vlastníctva prostredníctvom výmeny skúseností a organizovanie spoločných akcií v oblasti otázok súvisiacich s právami duševného vlastníctva, ako aj pokračovať v dialógu o otázkach práv duševného vlastníctva s cieľom: · riadne uplatňovať normy zakotvené v smernici Európskeho parlamentu a Rady 2004/48/ES o vymožiteľnosti práv duševného vlastníctva a v nariadení Európskeho parlamentu a Rady (EÚ) č. 608/2013 o presadzovaní práv duševného vlastníctva colnými orgánmi, · prijať účinné opatrenia proti falšovaniu a pirátstvu a zabezpečiť účinné vykonávanie právnych predpisov o vymožiteľnosti práv duševného vlastníctva a sankcií za porušovanie práv duševného vlastníctva na základe stratégie presadzovania práv duševného vlastníctva, · posilniť jednotné a komplexné kapacity na presadzovanie práv duševného vlastníctva verejnými orgánmi (administratívnymi, justičnými a operačné orgány), najmä zvýšenie zdrojov určených na presadzovanie práva, ktoré sa týkajú internetového pirátstva v rámci ministerstva vnútra. 5.9 Uľahčenia v rámci colnej oblasti a obchodu Zmluvné strany budú vykonávať strategický rámec pre colnú spoluprácu medzi EÚ a Ukrajinou v súlade s jej plánom na roky 2012 – 2014, v ktorom sa vymedzujú konkrétne priority a činnosti. Zmluvné strany prikladajú význam týmto opatreniam: i) Bezpečné a plynulé obchodné kanály: · rozvoj vzájomne transparentného obchodného prostredia. Zabezpečiť, aby príslušné právne predpisy a postupy, ako aj administratívne a operačné kapacity colných orgánov spĺňali ciele účinnej kontroly a principiálne podporovali uľahčenie zákonného obchodu, a zároveň zaisťovali bezpečnosť a zabraňovali podvodom. Cezhraničná spolupráca medzi EÚ a Ukrajinou je jedným z ukazovateľov rozvíjajúcich sa colných vzťahov, pretože má bezprostredný vplyv na obchodníkov, špeditérov a cestujúcich. · Rozvoj systému schválených hospodárskych subjektov na Ukrajine s cieľom uľahčiť obchod s perspektívou vzájomného uznávania, EÚ môže na požiadanie poskytnúť primeranú pomoc. ii) Riadenie rizík a boj proti podvodom: · prostredníctvom spolupráce na zavádzaní moderných colných techník kontroly, najmä na základe selektívnych kontrol založených na analýze rizika, zjednodušených postupov na prepustenie tovaru a kontrol po preclení, vzájomné oboznámenie sa so systémami riadenia rizík oboch strán môže mať formu študijných ciest alebo seminárov, · preskúmanie možnosti vytvorenia medziagentúrnych a medzinárodných mechanizmov (vrátane on-line platforiem) na výmenu údajov, okrem iného v súvislosti s tovarmi a vozidlami, v súlade s príslušnými normami na ochranu údajov a nariadeniami v rámci pracovnej skupiny vytvorenej medzi EÚ a východnými susedmi, · posilnenie dialógu o boji proti podvodom na účely prevencie a presadzovanie boja proti nezákonnému obchodu, vrátane obchodu s výrobkami podliehajúcimi spotrebnej dani, najmä s cigaretami, ktoré môže zahŕňať výmenu praktických skúseností a organizovanie spoločných akcií. iii) Investícii do modernizácie colníctva: · Na žiadosť Ukrajiny vypracovať a vykonávať komplexný strategický plán s podporou EÚ pre colné správy, vrátane štruktúr, postupov, zdrojov, IT podpory a plánu vykonávania. Ako referenciu je možné použiť plány pre modernizovaný Colný kódex EÚ, · ďalší rozvoj ukrajinských colných predpisov a ich vykonávacích ustanovení v súlade s medzinárodnými nástrojmi a normami uplatniteľnými v colnej a obchodnej oblasti vrátane tých, ktoré vypracovala EÚ, Svetová colná organizácia, WTO a OSN, · spolupráca pri vykonávaní aktuálneho harmonizovaného systému s cieľom prijať kombinovanú nomenklatúru a zabezpečiť správne a jednotné zatriedenie tovaru, · zabezpečenie najvyšších noriem integrity v rámci colnej správy, a to najmä na hraniciach, a to prostredníctvom uplatňovania opatrení zohľadňujúcich zásady vyhlásenia WCO z Arushi, · spolupráca na ďalšom rozvoji postupov colného hodnotenia a praxe, aby boli transparentnejšie a účinnejšie, a to aj prostredníctvom výmeny najlepších postupov v oblasti vykonávania noriem WTO, · prijatie všetkých potrebných krokov v rámci právomoci zmluvných strán, aby sa v budúcnosti uľahčila účasť Ukrajiny v pracovnej skupine EÚ – EZVO a EÚ/EZVO a pracovnej skupine pre elektronické colníctvo (ECG), a pre nový počítačový tranzitný systém (NCTS), · s podporou EÚ a na žiadosť Ukrajiny vypracovať a vykonávať komplexný strategický plán pre colné správy, aby Ukrajina zosúladila svoje právne predpisy v oblasti tranzitu, prevádzkové postupy a IT systém s dohovormi EÚ/EZVO o spoločnom tranzitnom režime a o zjednodušení formalít pri obchodovaní s tovarom, s cieľom zabezpečiť budúce členstvo Ukrajiny v uvedených dohovoroch a účasť na spoločnom tranzitnom systéme, na základe iniciatívy Ukrajiny poskytnúť relevantnú pomoc alebo vytvoriť twinningový projekt pre ukrajinskú colnú správu v súvislosti s uplatňovaním spoločného tranzitného systému a systému NCTS; · pri zohľadnení finančných obmedzení, ktoré existujú v rámci ukrajinskej legislatívy, zabezpečiť ad hoc účasť ukrajinských colných expertov v rámci programu EÚ Colníctvo 2020 (nariadenie EÚ č. 1294/2013), čo si vyžaduje zmeny vo vnútroštátnych právnych predpisoch ako ďalší krok, uzatvorenie dvojstrannej dohody o pravidelnej účasti na programe po tom, ako Ukrajina dosiahne dostatočnú úroveň aproximácie príslušných právnych predpisov a administratívnych metód s právnymi predpismi a administratívnymi metódami Únie. iv) Pravidlá pôvodu: Zmluvné strany budú spolupracovať s cieľom pripraviť riadne uplatňovanie pravidiel pôvodu, a to najmä prostredníctvom: · poskytnutia relevantnej pomoci ukrajinskému colnému orgánu vo forme študijných návštev a seminárov o uplatňovaní pravidiel pôvodu na základe ukrajinskej iniciatívy, · podpory Ukrajiny v rámci prípravy komplexnej analýzy, pokiaľ ide o budúce pristúpenie k celoeurópsko-stredozemskej dohode o pravidlách pôvodu, ktoré prostredníctvom rozšírenia územia kumulácie vytvorí nové výhody pre ukrajinské hospodárske subjekty, · prenesenia zodpovednosti za vydávanie osvedčení EUR 1 z ukrajinskej obchodnej komory na ukrajinský colný orgán, · vytvorenia mechanizmu na zaistenie účinného uplatňovania pravidiel pôvodu tovaru dovezeného z dočasne okupovaného územia Krymu, · výmeny najlepších postupov medzi colnými orgánmi v súvislosti s udeľovaním statusu schváleného vývozcu. 5.10 Obchod a udržateľný rozvoj Zmluvné strany sa zapoja do dialógu o otázkach upravených v kapitole o obchode a udržateľnom rozvoji obsiahnutej v dohode o pridružení. 5.11 Transparentnosť právnych predpisov Zmluvné strany budú venovať mimoriadnu pozornosť spolupráci, ktorej cieľom bude: · zabezpečiť súlad všeobecne záväzných opatrení vrátane vnútorných predpisov o vykonávaní regulačnej politiky v oblastiach, na ktoré sa vzťahujú ustanovenia hlavy „Obchod a záležitosti súvisiace s obchodom“ dohody o pridružení s požiadavkami zásady transparentnosti, · vytvorenie kontaktného miesta a mechanizmu na spracovanie žiadostí všetkých dotknutých osôb v súvislosti so všetkými platnými alebo navrhovanými opatreniami, ako aj o postupoch vykonávania tých opatrení, ktoré môžu mať vplyv na otázky v rámci dohody. 5.12 Obchodná a regulačná spolupráca Zmluvné strany budú venovať osobitnú pozornosť spolupráci pri ďalšom zosúladení ukrajinských právnych predpisov s acquis EÚ v oblasti: · predaja na diaľku a reklamy, · zaistenia bezpečnosti potravín a informovania spotrebiteľov o vlastnostiach výrobkov, · vykonávania programu rozpočtovej podpory EÚ v oblasti odstránenia technických prekážok obchodu (TBT). 6. Spolupráca v odvetví energetiky vrátane jadrovej oblasti Na základe pokračujúceho vykonávania memoranda o porozumení medzi EÚ a Ukrajinou o energetickej spolupráci a v rámci prípravy na implementáciu acquis EÚ uvedeného v príslušnej prílohe dohody o pridružení, a na záväzky Ukrajiny ako zmluvnej strany Zmluvy o Energetickom spoločenstve a v súlade s relevantnými viacstrannými dohodami, budú zmluvné strany venovať osobitnú pozornosť spolupráci tým, že prijmú tieto kroky: 6.1 Integrácia trhov s energiou · prijatie novej energetickej stratégie a akčného plánu na jej vykonávanie, · vykonávanie tretieho energetického balíka podľa záväzkov vyplývajúcich zo Zmluvy o Energetickom spoločenstve, · posilnenie kapacít a nezávislosti národnej komisie na reguláciu energetických a verejných služieb (NEURC), · pokračovanie v reforme poplatkov za elektrickú energiu a cien plynu a prijatie opatrení na zabezpečenie úplných platieb za poskytovanie elektrickej energie a plynu, · pokračovanie v spolupráci, v úzkej spolupráci s medzinárodnými finančnými inštitúciami, s cieľom zabezpečiť úplné vykonávanie spoločného vyhlásenia konferencie o investíciách na obnovu a modernizáciu ukrajinskej tranzitnej plynárenskej siete z 23. marca 2009, najmä reformy v plynovom sektore a reštrukturalizácie štátneho podniku Naftogaz, · efektívna spolupráca pri vykonávaní štúdie uskutočniteľnosti integrácie jednotného systému napájania Ukrajiny do únie centrálnych európskych elektrických sietí, v súlade s požiadavkami ENTSO-E (Európska sieť prevádzkovateľov prenosových sústav pre elektrickú energiu) a spoločná analýza nákladov a prínosov v porovnaní s možnými alternatívami k úplnému zosúladeniu, · poskytnutie odbornej pomoci zo strany EÚ pri vypracúvaní právnych predpisov potrebných na plnenie záväzkov Ukrajiny vyplývajúcich zo Zmluvy o Energetickom spoločenstve. 6.2 Energetická bezpečnosť · prijatie a vykonávanie opatrení, ktoré budú určené v rámci vládneho akčného plánu pre vykonávanie národného plánu pre nepredvídané udalosti v odvetví energetiky, · vykonávanie odporúčaní uvedených v správe EÚ týkajúcej sa záťažových testov z októbra 2014, · návrh a vykonávanie rozhodnutia o strategických zásobách ropy; · podpora Ukrajiny pri posilňovaní energetickej bezpečnosti. 6.3 Energetická efektívnosť, energia z obnoviteľných zdrojov a environmentálne aspekty · vykonávanie smerníc EÚ v oblasti energetickej efektívnosti a obnoviteľných zdrojov energie podľa Zmluvy o Energetickom spoločenstve a príslušných rozhodnutí Rady ministrov Energetického spoločenstva; · do konca roku 2015 vytvorenie a prijatie národného plánu znižovania emisií a spolupráca na rýchlej realizácii plánu s cieľom splniť záväzky vyplývajúce zo Zmluvy o Energetickom spoločenstve a z príslušných cieľov EÚ. 6.4 Reforma odvetvia uhoľného priemyslu · vykonávanie odporúčaní reformného programu odvetvia uhoľného priemyslu, vzhľadom na postupné ukončenie poskytovania dotácií pre štátny ťažobný priemysel, ktorý predstavuje veľkú záťaž pre štátny rozpočet, a zlepšenie bezpečnostných a environmentálnych noriem a zohľadnenie sociálnych aspektov. 6.5 Jadrová bezpečnosť Zmluvné strany sa zaväzujú pokračovať v spolupráci na: · projektoch týkajúcich sa vyraďovania černobyľskej jadrovej elektrárne z prevádzky a plánu vybudovania ochranného krytu na obnovenie černobyľskej jadrovej elektrárne do ekologicky bezpečného stavu po havárii, ktorá zničila 4. blok (v rámci medzinárodného fondu, ktorý spravuje EBOR), · projektoch v rámci nástroja pre spoluprácu v oblasti jadrovej bezpečnosti (INSC), ktorými sa podporuje najmä regulačný orgán pre oblasť jadrovej energie a nakladania s jadrovým odpadom, · vykonávaní opatrení v súlade s „národným akčným plánom na základe výsledkov záťažových skúšok“, ktorý bol vypracovaný po uskutočnení záťažových skúšok v ukrajinských jadrových elektrárňach a zahŕňa odporúčania Skupiny európskych regulačných orgánov pre jadrovú bezpečnosť (ENSREG). 7. Iné odvetvové otázky 7.1 Vnútorné kontroly verejných financií a externý audit a kontrola Zmluvné strany budú spolupracovať, aby zabezpečili rozvoj verejnej vnútornej finančnej kontroly a externého auditu. Táto spolupráca bude zahŕňať tieto činnosti: · zabezpečenie ďalšieho zlepšenia systému vnútornej kontroly, ako aj funkčne nezávislého vnútorného auditu v štátnych orgánoch, a to prostredníctvom zabezpečenia harmonizácie so všeobecne uznávanými medzinárodnými normami a metódami a najlepšími postupmi EÚ, · zabezpečenie vykonávania medzinárodne akceptovaných noriem týkajúcich sa externého auditu (Medzinárodná organizácia najvyšších kontrolných inštitúcií) zo strany Najvyššieho kontrolného úradu (Účtovnej komory), · zabezpečenie účinnej spolupráce s príslušnými inštitúciami a orgánmi EÚ, pokiaľ ide o kontroly na mieste a hospodárenie s prostriedkami EÚ poskytovanými v súlade s príslušnými pravidlami a postupmi, resp. kontrolu hospodárenia s nimi. 7.2 Dane Posilnenie spolupráce s cieľom zlepšiť a rozvíjať daňový systém a daňovú správu Ukrajiny, a to v súlade s medzinárodnými a európskymi normami vrátane prípravy na postupnú aproximáciu s daňovou štruktúrou stanovenou v acquis EÚ uvedeným v príslušnej prílohe k dohode o pridružení, a to predovšetkým prostredníctvom: · zlepšenia a zjednodušenia daňových predpisov, · zlepšenia medzinárodnej daňovej spolupráce v záujme posilnenia dobrej správy v daňových záležitostiach, ako je opísané v dohode o pridružení. Pri zaisťovaní spravodlivej daňovej súťaže prihliadať na zásady kódexu správania pri zdaňovaní podnikov EÚ, · zlepšenie kapacity daňovej správy, najmä zameraním sa na cielenejší, na hodnotení rizík založený systém daňových kontrol a auditov; · realizácie udržateľného a rýchleho riešenia v prípadoch nevyriešených vrátení DPH, · prijatie opatrení na harmonizáciu politík v oblasti boja proti podvodom a pašovaniu výrobkov podliehajúcich spotrebnej dani. 7.3 Štatistiky · príprava na vykonávanie súboru štatistických požiadaviek ES pripojeného k dohode o pridružení, · zlepšenie koordinačnej úlohy ukrajinskej štátnej štatistickej služby (SSSU) v rámci vnútroštátneho štatistického systému prostredníctvom jej náležitého a výslovného zohľadnenia v právnych predpisoch upravujúcich oblasť štatistiky, prostredníctvom uzatvorenia memoránd o porozumení s najdôležitejšími zostavovateľmi oficiálnych (štátnych) štatistík a zavedenia prípravy koordinovaného štatistického pracovného programu, ktorý zahŕňa všetky oficiálne štatistiky, · posilnenie odbornej nezávislosti SSSU v súlade s Kódexom postupov pre európsku štatistiku, · zosúladenie ukrajinského zákona o štátnej štatistike s európskymi požiadavkami, pokiaľ ide o ustanovenie vnútroštátnej štatistickej rady a vykonávanie Kódexu postupov pre európsku štatistiku, · zlepšenie šírenia oficiálnych (štátnych) štatistík vrátane príslušných metaúdajov pre všetkých používateľov vrátane vlády, občiansku spoločnosti, podnikov, médií a iných prostredníctvom moderných a integrovaných nástrojov na šírenie informácií, najmä internetových stránok a užívateľsky ústretových databáz atď., · zlepšenie kvality oficiálnych (štátnych) štatistík v spolupráci s ďalšími zostavovateľmi a užívateľmi údajov, rozvoj a vykonávanie rámca zabezpečovania kvality vrátane výroby a uverejnenie správ o kvalite. 7.4 Doprava Strany spolupracujú, aby podporili Ukrajinu pri príprave vykonávania acquis EÚ uvedených v príslušných prílohách dohody o pridružení: i) Doprava: · posilnenie zbližovania v oblasti regulácie acquis EÚ s vnútroštátnymi právnymi predpismi vo všetkých druhoch dopravy a posilnenie kapacity vnútroštátnych orgánov na vykonávanie a presadzovanie právnych predpisov, · ďalšie vykonávanie národnej dopravnej stratégie Ukrajiny do roku 2020, · príprava a vykonávanie reforiem v podsektoroch dopravy (železničnej, námornej a vnútrozemskej vodnej, cestnej a leteckej dopravy), · zlepšenie pohybu osôb a tovaru, vyššia plynulosť dopravných tokov medzi Ukrajinou a EÚ a tretími krajinami v regióne, a to vďaka odstráneniu prekážok (administratívnych, technických, cezhraničných atď.), vrátane tých, ktoré sa týkajú plánovania, uvedenia do prevádzky, prevádzky a údržby dopravných infraštruktúr, ako aj zjednodušenia postupov medzinárodného obchodu, · rozvoj národného systému modelovania toku premávky a programu na vykonávanie vnútroštátnej (prioritnej) dopravnej siete Ukrajiny v súlade s infraštruktúrou dopravnej siete v rámci Východného partnerstva a rozvoj súboru dostatočne prepracovaných projektov, · rozvoj intermodálnych a multimodálnych služieb prostredníctvom efektívneho logistického systému, a umožnenie riešení týkajúcich sa interoperability odlišných rozchodov koľají a iných technických noriem, · aktualizácia národnej stratégie a programu pre zlepšenie bezpečnosti cestnej premávky a pokračovanie vo vykonávaní činností. ii) Letectvo: · podpísanie dohody o spoločnom leteckom priestore v priebehu roka 2015 a jej uzatvorenie v patričnom čase, · pokračovanie v činnostiach na zosúladenie právnych predpisov v oblasti letectva s právnymi predpismi EÚ, · vykonávanie požiadaviek a noriem EÚ v oblasti letectva na základe dohody o spoločnom leteckom priestore po jej podpísaní v roku 2015 a posilnenie administratívnej kapacity leteckých orgánov, · udržanie a ďalší rozvoj spolupráce s EASA v otázkach leteckej bezpečnosti, a to vrátane otázok konvergencie ukrajinského systému osvedčovania letovej spôsobilosti so systémom v EÚ. 7.5 Životné prostredie a zmena klímy Strany spolupracujú, aby podporili Ukrajinu pri príprave vykonávania acquis EÚ uvedených v príslušných prílohách dohody o pridružení: · Ukrajina vykoná hlavné ciele (stratégie) národnej environmentálnej stratégie na obdobie do roku 2020 a národného environmentálneho akčného plánu na roky 2011 – 2015, · posilnenie administratívnych kapacít na národnej, regionálnej a miestnej úrovni, a to aj prostredníctvom rozvoja účinných kontrolných a presadzovacích kapacít, · ďalší rozvoj a vykonávanie ukrajinských environmentálnych právnych predpisov, stratégií a plánov, najmä v oblasti posudzovania vplyvov na životné prostredie, strategického environmentálneho hodnotenia, prístupu k informáciám o životnom prostredí a v otázke účasti verejnosti, najmä v súvislosti s Dohovorom z Espoo a Aarhuským dohovorom, · odstránenie legislatívnych medzier vo vnútroštátnych právnych predpisoch a vypracovanie vnútroštátnych vykonávacích nástrojov v súlade s multilaterálnymi environmentálnymi dohodami, ktoré podpísali a ratifikovali Ukrajina a EÚ, · posilnenie dialógu v rámci spoločnej pracovnej skupiny EÚ – Ukrajina zameranej na problematiku zmeny klímy s cieľom prispieť k vytvoreniu a podpísaniu novej globálnej dohody o zmene klímy, a na rozvoj a vykonávanie politiky v oblasti zmeny klímy, najmä prostredníctvom domáceho systému obchodovania s emisiami a akčného plánu s dlhodobými opatreniami na zmiernenie a prispôsobenie sa zmene klímy, · presadzovania trvalo udržateľného rozvoja a ekologizácie hospodárstva, okrem iného prostredníctvom vykonávacích opatrení týkajúcich sa nakladania s odpadom, zeleného verejného obstarávania a zavedenia zásad účinného využívania zdrojov a súvisiacich riešení, · rozvoj siete chránených oblastí na Ukrajine založenej na zásadách siete Natura 2000, · zlepšenie účinnosti opatrení na ochranu ozónovej vrstvy a ochrana životného prostredia znižovaním emisií fluórovaných skleníkových plynov, · spolupráca pri realizácii plánov na dosiahnutie miléniových rozvojových cieľov súvisiacich s vodou a cieľov integrovaného hospodárenia s vodnými zdrojmi prostredníctvom vnútroštátneho politického dialógu v rámci iniciatívy EÚ týkajúcej sa vody, podporovaného aproximáciou a vykonávaním právnych predpisov EÚ o vode; · podpora vykonávania Bukureštského dohovoru a jeho protokolov vrátane spolupráce s krajinami na pobreží Čierneho mora v rámci vykonávania rámcovej smernice o morskej stratégii, a spolupráca so stranami tohto dohovoru s cieľom podporovať pristúpenie Európskej únie k dohovoru, · práca na vytvorení spoločného systému environmentálnych informácií v rámci Východného partnerstva; · pokračovanie v úzkej spolupráci s regionálnym environmentálnym centrom (REC) pre strednú a východnú Európu, najmä práca na zriadení REC na Ukrajine, okrem iného s cieľom zvýšiť povedomie a propagovať úlohu občianskej spoločnosti v oblasti životného prostredia. 7.6 Civilná ochrana Strany spolupracujú, aby podporili Ukrajinu pri: · posilnení dialógu a zvýšení kapacít v oblasti prevencie, prípravy a reakcie na prírodné katastrofy a katastrofy spôsobené ľudskou činnosťou a na vykonávaní administratívnej dohody o spolupráci v oblasti civilnej ochrany medzi Ukrajinou a Európskou komisiou o vytváraní a uplatňovaní polročných pracovných plánov, · pokroku vo vývoji celoštátneho posudzovania a mapovania a hodnotenia rizika katastrof, ako aj pri podpore rozšírenia európskych systémov včasného varovania a monitorovacích nástrojov na Ukrajine, · úsilí o vypracovanie stratégie na zníženie priemyselných rizík a prevenciu katastrof spôsobených ľudskou činnosťou, a preskúmaní možností financovania na jej vykonávanie, · pokroku vo vykonávaní „Akčného rámca z Hjóga: Zvyšovanie odolnosti národov a spoločenstiev voči prírodným katastrofám”. 7.7 Politika v oblasti priemyslu a podnikania Zmluvné strany budú rozvíjať a posilňovať vzájomnú spoluprácu, pokiaľ ide o ich politiky v oblasti priemyslu a podnikania, a tým budú zlepšovať podnikateľské prostredie pre všetky hospodárske subjekty, s osobitným zreteľom na malé a stredné podniky. Zmluvné strany budú spolupracovať na vykonávaní politiky pre MSP na základe desiatich zásad iniciatívy „Small Business Act“ pre Európu (SBA) a najlepších postupov EÚ a viesť pravidelný dialóg o politikách v oblasti priemyslu a podnikania, a to najmä prostredníctvom: · vytvorenia dvojstranného dialógu zameraného výlučne na MSP, s úzkym zapojením zástupcov vlád a podnikateľských združení, s cieľom výmeny najlepších postupov na účely zosúladenia ukrajinských politík s právnymi predpismi EÚ, ako aj na začlenenie politík priaznivých pre MSP v aktuálnych ukrajinských právnych predpisoch prostredníctvom uplatňovania zásady „najskôr myslieť v malom“ a testu MSP. V kontexte dialógu by sa malo diskutovať aj o účasti na programoch EÚ. Okrem toho v rámci panelu pre MSP Východného partnerstva budú zmluvné strany: · spolupracovať na zabezpečení vykonávania odporúčaní uvedených v prvom hodnotení SBA s názvom „Index politiky v oblasti MSP: Krajiny Východného partnerstva 2012 – Pokrok vo vykonávaní iniciatívy „Small Business Act“ pre Európu“, ktoré vykonáva OECD v spolupráci s Európskou komisiou, Európskou nadáciou pre odborné vzdelávanie a Európskou bankou pre obnovu a rozvoj (EBOR); · spolupracovať na druhom kole hodnotenia SBA a využívania procesu hodnotenia ako príležitosti na zdôraznenie zásadnej úlohy MSP pri zlepšení podnikateľského prostredia na Ukrajine, · pokračovať v spolupráci v rámci vykonávania projektu hodnotenia vykonávania SBA („Stratégia pre konkurencieschopnosť MSP v krajinách Východného partnerstva – fáza II“) s cieľom zlepšiť podnikateľské prostredie na Ukrajine; · pokračovať v spolupráci s cieľom uľahčiť účasť Ukrajiny v programe pre konkurencieschopnosť podnikov a MSP (COSME). 7.8 Právo obchodných spoločností, správa a riadenie spoločností, účtovníctvo a audit Zmluvné strany posilnia vzájomnú spoluprácu vo všetkých oblastiach práva obchodných spoločností a správy a riadenia spoločností, účtovníctva a otázok auditu prostredníctvom výmeny skúseností a informácií o najlepších postupoch, o súčasných regulačných rámcov a najmä: · pripravia sa na vykonávanie acquis EÚ uvedeného v príslušných prílohách dohody o pridružení prostredníctvom postupnej aproximácie ukrajinských právnych predpisov o práve obchodných spoločností s acquis EÚ v oblasti práva obchodných spoločností, · budú rozvíjať administratívne kapacity príslušných štátnych inštitúcií, · zlepšia fungovanie obchodného práva prostredníctvom neustáleho preskúmavania, modernizácie príslušných právnych predpisov a ich uplatňovania, vrátane predovšetkým právnych predpisov týkajúcich sa akciových spoločností, · zjednodušia pravidlá a postupy pri registrácii právnických osôb vrátane obchodných spoločností a fyzických osôb vrátane podnikateľov ako aj pravidlá a postupy v súvislosti so vznikom a likvidáciou podnikov, · budú ďalej rozvíjať politiky správy a riadenia spoločnosti a podporovať dodržiavanie kódexu správy a riadenia spoločností v súlade s medzinárodnými normami, ako aj postupnú aproximáciu s pravidlami a odporúčaniami EÚ v tejto oblasti, · zavedú príslušné medzinárodné audítorské štandardy na vnútroštátnej úrovni, · podporia uplatňovanie medzinárodných účtovných štandardov vo všetkých kótovaných spoločnostiach na vnútroštátnej úrovni, najmä prostredníctvom zavedenia mechanizmu na tento účel. 7.9 Finančné služby Strany: · pripravia sa na vykonávanie acquis EÚ v príslušných oblastiach finančných služieb, ako je stanovené v dohode o pridružení prostredníctvom postupnej aproximácie na základe aktualizovaného zoznamu platných právnych predpisov, pred tým, ako bude možné oficiálne aktualizovať príslušné prílohy dohody o pridružení, · budú spolupracovať s cieľom zabezpečiť účinné vykonávanie regulačného rámca obozretného podnikania a dohľadu rovnocenného s úrovňou existujúcou v EÚ pre finančné trhy a činnosti, · spolupracovať v záujme zlepšenia administratívnej kapacity dozorných úradov v súlade s medzinárodne uznávanými normami, · podporovať spoluprácu orgánov dohľadu Ukrajiny a EÚ, najmä pokiaľ ide o výmenu a zverejňovanie informácií, · vypracujú vnútroštátne právne predpisy na predchádzanie praniu špinavých peňazí a boj proti nemu, ako aj na boj proti financovaniu terorizmu, a to najmä vykonávaním noriem Finančnej akčnej skupiny (FATF) a príslušných právnych predpisov EÚ v oblasti boja proti praniu špinavých peňazí a financovaniu terorizmu, · budú pokračovať v organizovaní spoločných seminárov, konferencií, školení, seminárov a študijných návštev v súvislosti s opatreniami na boj proti praniu špinavých peňazí a financovaniu terorizmu, ako aj pozývať ukrajinských odborníkov na príslušné podujatia EÚ. 7.10 Informačná spoločnosť Strany spolupracujú, aby podporili Ukrajinu pri príprave vykonávania acquis EÚ uvedených v príslušných prílohách dohody o pridružení, predovšetkým prostredníctvom: · úsilia Ukrajiny zameraného na lepšiu aproximáciu právnych predpisov v oblasti elektronických komunikácií s acquis EÚ, · posilnenia nezávislosti a administratívnych kapacít vnútroštátneho regulačného orgánu v oblasti komunikácií, aby sa zabezpečilo, že bude schopný prijímať náležité regulačné opatrenia a presadzovať svoje rozhodnutia a všetky platné právne predpisy, ako aj zabezpečiť spravodlivú hospodársku súťaž na trhoch, · rozvoja a vykonávania vnútroštátnych stratégií pre oblasť informačnej spoločnosti/digitálneho trhu stratégií a vypracovania príslušných právnych predpisov, vrátane podpory širokopásmového prístupu na internet, posilnenia bezpečnosti sietí a podpory využívania IKT pre rast a zamestnanosť v hospodárstve, v súlade s normami EÚ. 7.11 Cestovný ruch Zmluvné strany nadviažu pravidelný dialóg o otázkach upravených v kapitole o cestovnom ruchu obsiahnutej v dohode o pridružení. V rámci účasti Ukrajiny na programe pre konkurencieschopnosť podnikov a MSP (COSME) sa budú vykonávať osobitné opatrenia zamerané aj na cestovný ruch s dôrazom na zlepšenie konkurencieschopnosti a udržateľný rozvoj tohto sektora. 7.12 Poľnohospodárstvo a rozvoj vidieka Strany spolupracujú, aby podporili Ukrajinu pri príprave vykonávania acquis EÚ uvedených v príslušných prílohách dohody o pridružení, najmä na základe posilnených aktivít v rámci dialógu o poľnohospodárstve a predovšetkým prostredníctvom: · vypracovania a vykonávania nového akčného plánu zameraného na priblíženie tohto odvetvia k politikám a predpisom ES v oblasti poľnohospodárskej politiky a rozvoja vidieka, · uľahčenia rozvoja otvoreného a transparentného trhu s poľnohospodárskou pôdou s cieľom zvýšiť produktivitu a stabilitu investičného prostredia, · posilnenia spolupráce na vedeckých štúdiách a výmeny najlepších postupov v oblasti využívania biotechnológií v poľnohospodárstve, · odbornej prípravy ústrednej a miestnej verejnej správy v oblasti nových modelov politík rozvoja vidieka pre ďalšie vykonávanie programov pre vidiecke spoločenstvá, · výmeny najlepších postupov na obnovenie a zachovanie prírodných zdrojov s cieľom dosiahnuť účinnú, udržateľnú a vysokú kvalitu poľnohospodárskej produkcie, · výmeny najlepších postupov v oblasti udržateľnej poľnohospodárskej výroby obnoviteľných zdrojov energie a ich využívania, a to aj v oblasti poľnohospodárstva, · štúdia skúseností EÚ pri prechode na poskytnutie priamej podpory poľnohospodárskym výrobcom, · zlepšenia konkurencieschopnosti poľnohospodárskej výroby, vrátane spolupráce pri vykonávaní systémov kvality. 7.13 Rybárstvo a námorná politika · Posilnenie spolupráce a úsilia zameraného na zabezpečenie udržateľného rybolovu v Čiernom mori, v kontexte dvojstranných aj viacstranných vzťahov, a to na základe ekosystémového prístupu k riadeniu rybárstva, · zvýšenie vedeckej a technickej spolupráce s cieľom zaistiť kapacitu monitorovania rybolovu a hodnotenie stavu zásob morských zdrojov a morského prostredia, · podpora integrovaného prístupu k námorným záležitostiam a zabezpečenie výmeny osvedčených postupov, posilňovanie dvojstranného dialógu a určenie oblastí spoločného záujmu a obojstranného prospechu pre budúce čiernomorskú spoluprácu v kontexte integrovanej námornej politiky EÚ (stratégia pre modrý rast). 7.14 Veda, technológie a inovácie Zmluvné strany budú spolupracovať pri: · posilnení spolupráce v oblasti výskumu a inovácií, najmä prostredníctvom účinného pridruženia Ukrajiny v rámci programu Horizont 2020 a možného pridruženia k jeho doplňujúcemu programu Euratom, pričom bude posilnená inštitucionálna podpora týkajúca sa tohto pridruženia k programu s cieľom maximalizovať jeho vplyv, · zabezpečení výmeny najlepších postupov, pokiaľ ide o organizáciu a vykonávanie politík v oblasti výskumu a inovácií, ako aj riadenia a kontroly programov a hlavných iniciatív, · podpore posilnenia ukrajinských kapacít v oblasti výskumu a inovácie, najmä v rámci zlepšovania rámcových podmienok na uľahčenie partnerstiev medzi výskumníkmi a trhového využitia výsledkov výskumu, · zintenzívnení vykonávania ustanovení dohody o vedeckej a technologickej spolupráci medzi Ukrajinou a EÚ. 7.15 Kozmický priestor Zmluvné strany budú spolupracovať v otázkach, na ktoré sa vzťahuje kapitola o kozmickom priestore dohody o pridružení, vrátane účasti na rozšírení systému EGNOS a rámcovom programe Horizont 2020. 7.16 Ochrana spotrebiteľa S ohľadom na prípravu na vykonávanie acquis EÚ uvedeného v príslušnej prílohe k dohode o pridružení, zmluvné strany spolupracujú s cieľom: · vymieňať si informácie a začať dialóg o ochrane spotrebiteľa. Zmluvné strany môžu preskúmať možnosť ďalej spolupracovať na témach spoločného záujmu, · podporovať posilňovanie postavenia spotrebiteľov, · posilniť administratívne kapacity na presadzovanie ochrany spotrebiteľa na Ukrajine, najmä prostredníctvom odbornej prípravy a technickej pomoci v rámci programu TAIEX pre ukrajinskú verejnú správu vrátane justície a zákonodarnej moci a organizácií občianskej spoločnosti o transpozícii právnych predpisov EÚ a ich následnom vykonávanie a presadzovaní. 7.17 Sociálna spolupráca Zmluvné strany spolupracujú s cieľom: · pripraviť sa na vykonávanie acquis EÚ v oblasti rodovej rovnosti, antidiskriminácie, ochrany zdravia a bezpečnosti pri práci, pracovného práva a pracovných podmienok uvedených v príslušných prílohách dohody o pridružení, a najmä: – posilniť administratívne a presadzovacie kapacity inšpektorátov práce a najmä štátnych orgánov zaoberajúcich sa otázkami ochrany zdravia a bezpečnosti pri práci a verejných inštitúcií zodpovedných za bezpečnosť práce v oblasti ochrany zdravia a bezpečnosti pri práci a pracovného práva, – zlepšiť praktické opatrenia v oblasti rodovej rovnosti s cieľom znížiť rozdiely v odmeňovaní žien a mužov, ako aj v oblasti boja proti diskriminácii, – osvojiť si najlepšie postupy a skúsenosti v oblasti efektívnej verejnej správy ochrany zdravia pri práci, · vypracovať strategický prístup k zamestnanosti s cieľom zabezpečiť: – lepšie zosúladenie zručností a pracovných miest na ukrajinskom trhu práce a ich efektívnosť, – posilnenie kapacity administratívnych orgánov zodpovedných za politiku zamestnanosti vrátane verejných služieb zamestnanosti, – podporu dôstojnej práce a premenu tieňového sektora na legálnu prácu a vykonávanie vnútroštátnych programov pre dôstojnú prácu medzi Medzinárodnou organizáciou práce (ILO) a Ukrajinou, – podporu boja proti diskriminácii a zabezpečenie rovnakých príležitostí, najmä pre osoby so zdravotným postihnutím, najmä v kontexte zamestnania, · vymieňať si osvedčené postupy týkajúce sa zlepšovania účinnosti sociálnej ochrany s cieľom zlepšiť jej sociálnu primeranosť aj finančnú udržateľnosť a výrazne znížiť počet chudobných a zraniteľných ľudí, · podporovať tripartitný a bipartitný sociálny dialóg a budovanie kapacít sociálnych partnerov, okrem iného v rámci programu TAIEX, · podporovať uzatváranie dohôd medzi Ukrajinou a členskými štátmi EÚ o koordinácii sociálneho zabezpečenia pre pracovníkov s ukrajinskou štátnou príslušnosťou, ktorí sú legálne zamestnaní v členských štátoch EÚ, · vymieňať si najlepšie postupy, pokiaľ ide o poskytovanie sociálnych služieb, s cieľom podporiť synergie medzi verejnými a súkromnými partnermi v tomto sektore na Ukrajine. 7.18 Verejné zdravie Zmluvné strany budú spolupracovať pri: · vykonávaní reformy zdravotníctva, · posilňovaní kapacity riadenia zdravotníctva, najmä v oblasti verejného zdravia, · príprave na vykonávanie acquis EÚ v oblasti zdravia, najmä predpisov, ktoré sú uvedené v príslušných prílohách k dohode o pridružení, vrátane predpisov týkajúcich sa tabaku, krvi, tkanív, buniek a prenosných ochorení, · prevencii neprenosných ochorení prostredníctvom vzdelávania v oblasti zdravia a podpory zdravého životného štýlu, riešenia rozhodujúcich faktorov zdravia a zdravotných problémov, ako je napríklad zdravie matky a detské zdravie, duševné zdravie, závislosť od alkoholu, drog a tabaku, ako aj prostredníctvom posilňovania občianskej spoločnosti, · prevencii a kontrole prenosných chorôb, najmä HIV/AIDS, tuberkulózy, sexuálne prenosných infekcií, hepatitídy C a B, a to aj prostredníctvom spolupráce s Európskym centrom pre prevenciu a kontrolu chorôb, · postupnom rozvoji politiky a regulačného dialógu o zdravotníckych výrobkoch, · výmene dôkazov o osvedčených postupoch na riešenie rizikových faktorov, akými sú užívanie tabaku a pasívne fajčenie prostredníctvom vykonávania rámcového dohovoru o kontrole tabaku, · budovaní kapacít na boj s cezhraničnými ohrozeniami zdravia prostredníctvom vykonávania medzinárodných zdravotných predpisov, vrátane rozvoja plánovania pripravenosti a reakcie, ako aj odbornej prípravy, · zapojení sa do programu EÚ v oblasti verejného zdravia v rámci sietí a pracovných skupín, ako je tím odborníkov pre HIV/AIDS a Fóra pre politiku občianskej spoločnosti zameraného na HIV/AIDS, · zavádzaní inovácií v oblasti verejného zdravia a podpore elektronického zdravotníctva. 7.19 Vzdelávanie, odborná príprava a mládež Zmluvné strany budú spolupracovať pri: · podpore reformy a modernizácie vysokoškolského vzdelávania, najmä vykonávania nového zákona o vysokoškolskom vzdelávaní s cieľom ďalšej integrácie do európskeho priestoru vysokoškolského vzdelávania, · vykonávaní spolupráce a výmen v oblasti zabezpečenia kvality s cieľom podporovať vykonávanie medzinárodných kritérií hodnotenia a monitorovacích postupov, rozvoji autonómie univerzít, pri profesionalizácii riadenia vysokoškolského vzdelávania, · pri zvyšovaní informovanosti a podpore účasti Ukrajiny na programoch EÚ v oblasti vzdelávania, ako sú napríklad Erasmus + a program Marie Sklodowskej Curie v oblasti výskumu, odbornej prípravy a mobility, · práci smerujúcej k vzájomnému uznávaniu akademických a odborných kvalifikácií, diplomov a osvedčení o dosiahnutom vzdelávaní, · spoločnej práci a výmenách s cieľom zaviesť na Ukrajine národný kvalifikačný rámec a ďalej ho zosúlaďovať s európskym kvalifikačným rámcom, · spoločnej práci a výmenách s cieľom podporovať Ukrajinu, aby svoje systémy odbornej prípravy lepšie zosúladila s modernizáciou štruktúr EÚ v oblasti odborného vzdelávania a prípravy v rámci kodanského procesu, a prostredníctvom nástrojov, ako sú Európsky kvalifikačný rámec (EQF), Európsky systém kreditov pre odborné vzdelávanie a prípravu (ECVET) a európsky referenčný rámec zabezpečenia kvality odborného vzdelávania a prípravy (EQARF), · posilnení dialógu o systémoch všeobecného vzdelávania, diaľkového vzdelávania a celoživotného vzdelávania; · posilnení medzinárodnej spolupráce a výmen v oblasti neformálneho vzdelávania pre mladých ľudí a pracovníkov s mládežou ako prostriedku na podporu účasti mladých ľudí na demokratickom živote a na pracovnom trhu, kapacity mládežníckych organizácií, a mládežníckeho politického dialógu, okrem iného prostredníctvom programov EÚ v oblasti mládeže, ako je napríklad Erasmus +. 7.20 Kultúra · Zmluvné strany budú podporovať vykonávanie Dohovoru o ochrane a podpore rozmanitosti kultúrnych prejavov UNESCO z roku 2005, · budú spolupracovať v oblasti rozvoja inkluzívnej politiky v oblasti kultúry na Ukrajine, ako aj v oblasti ochrany a zhodnocovania kultúrneho a prírodného dedičstva, · budú podporovať účasť ukrajinských kultúrnych činiteľov v kultúrnych programoch spolupráce a pripravovať účasť Ukrajiny v programe EÚ Tvorivá Európa vrátane podprogramu Kultúra. 7.21 Šport a fyzická aktivita Zmluvné strany si budú vymieňať informácie a osvedčené postupy o týchto témach: podpora zdraviu prospešných pohybových aktivít, vnútroštátnych systémov posudzovania schopností a kvalifikácií v oblasti športu, integrácia znevýhodnených skupín, boj proti dopingu, boj proti ovplyvňovaniu výsledkov zápasov. 7.22 Spolupráca v oblasti občianskej spoločnosti Zmluvné strany budú spolupracovať pri oboznámení ukrajinských inštitúcií občianskej spoločnosti, vrátane národnej platformy fóra občianskej spoločnosti Východného partnerstva, pokiaľ ide o proces konsolidácie a dialóg medzi sociálnymi partnermi v EÚ s cieľom ďalej integrovať občiansku spoločnosť do politických procesov na Ukrajine. 7.23 Cezhraničná a regionálna spolupráca · Vykonávanie memoranda o porozumení pre zavedenie dialógu o regionálnej politike a o rozvoji regionálnej spolupráce, · posilnenie spolupráce v rámci regionálnych a cezhraničných programov medzi Ukrajinou a EÚ s cieľom znížiť rozdiely v rozvoji medzi príslušnými regiónmi a zabezpečiť ich prosperitu prostredníctvom: – vytvorenia dlhodobých prepojení medzi sociálnymi a ekonomickými aktérmi na oboch stranách spoločnej hranice, ktoré prispievajú k zlepšeniu konkurencieschopnosti pohraničných území, – spoločných činností na podporu sociálneho a hospodárskeho rozvoja v pohraničných územiach a začlenenie takýchto činností do vytvorenia dlhodobejších regionálnych politík. · zníženia hraničného efektu ako fyzickej bariéry prostredníctvom: – vytvorenia úzkych kontaktov medzi regionálnymi a miestnymi orgánmi, – zlepšenie efektívnosti konaní na hraniciach vrátane ďalšieho – zlepšenia potrebnej hraničnej infraštruktúry, · posilnenia spolupráce v rámci stratégie EÚ pre podunajskú oblasť (EUSDR), a to aj prostredníctvom účasti na politickom dialóg a vykonávanie akcií a projektov vzťahujúcich sa na Ukrajine, v spolupráci s dotknutými členskými štátmi EÚ. 7.24 Regionálny rozvoj · Vykonávanie memoranda o porozumení pre zavedenie dialógu o regionálnej politike a o rozvoji regionálnej spolupráce, · vykonávanie štátnej stratégie regionálneho rozvoja do roku 2020, ktorá bola schválená v roku 2014, · vymedzenie rámca pre regionálny rozvoj prostredníctvom prijatia zákona o základných prvkoch štátnej regionálnej politiky alebo zmeny právnych predpisov v oblasti regionálneho rozvoja, · zavedenie účinného mechanizmu koordinácie vrátane štruktúrovaného konzultačného postupu so zainteresovanými stranami v oblasti regionálneho rozvoja (na národnej a regionálnej úrovni, vrátane občianskej spoločnosti), · úplná transparentnosť a dohľad nad rozpočtom pre regionálny rozvoj, vrátane štátneho fondu regionálneho rozvoja a dotácií. 7.25 Audiovizuálne služby · Príprava na vykonávanie acquis EÚ uvedeného v príslušných prílohách dohody o pridružení, najmä smernice Európskeho parlamentu a Rady 2007/65/ES z 11. decembra 2007, ktorou sa mení a dopĺňa smernica Rady 89/552/EHS o koordinácii určitých ustanovení zákonov, iných právnych predpisov alebo správnych opatrení v členských štátoch, týkajúcich sa vykonávania činností televízneho vysielania, · príprava na účasť Ukrajiny v programe EÚ Tvorivá Európa, vrátane spolupráce medzi Ukrajinou a EÚ v určitých častiach podprogramu MEDIA. 7.26 Účasť v programoch a agentúrach EÚ Zmluvné strany úzko spolupracujú pri vykonávaní ustanovení kapitoly XXVIII hlavy V Dohody o pridružení, ktorá Ukrajine umožňuje účasť na programoch Únie. 8. Ustanovenia o monitorovaní a podávaní správ Rada pre pridruženie alebo iné príslušné orgány preskúmajú pokrok vo vykonávaní programu pridruženia, ako aj budúce priority a akékoľvek potrebné úpravy tohto programu. Rada pre pridruženie sa stretáva pravidelne, najmenej raz do roka. Ktorákoľvek strana môže vykonať svoje preskúmanie pokroku vo vykonávaní programu pridruženia, nezávisle od Rady pre pridruženie. [1] Ú. v. EÚ L 161, 29.5.2014, s. 1. [2] Ú. v. EÚ L 278/1, 20.9.2014, s. 1. [3] Ú. v. EÚ L 289/1, 3.10.2014, s. 1. [4] Prijaté rezolúciou 48/134 Valného zhromaždenia OSN z 20. decembra 1993.